KOMERČNÝ OBSAHTipy, kam ísť na dovolenku počas Veľkej Noci

Využívate veľkonočné voľné dni na cestovanie? Tieto destinácie sú práve v kurze.

Veľkonočné sviatky sú skvelou príležitosťou na oddych a regeneráciu. Tak akosi prirodzene spomalíme a začneme si všímať rozkvitajúce kvety. Tento rok ich oslávime v druhej polovici apríla. Niekoľko dní voľna padne naozaj vhod. Ak pocestujete na dovolenku, získate jedinečnú príležitosť nabiť sa po dlhej zime novou energiou a dobrou náladou. Dobré tipy na dovolenkové destinácie máme pre každého. Hlavnými dovolenkovými destináciami sú Turecká a Egejská riviéra, ktoré sa vyznačujú typickým stredomorským podnebím. Väčšina pobrežia je chránená vysokým pohorím, čo prispieva k celkovo dobrému počasiu. Hoci má more v apríli iba okolo 10 °C, príjemné počasia je ideálne na plážové prechádzky a objavovanie miestnej prírody. Teplé dni s priemerom 16 °C sú striedané s chladnými nocami. Perfektná dovolenka sa nezaobíde bez kúpania a zábavy v hotelových bazénoch. Mnoho hotelov disponuje s menším či väčším aquaparkom alebo inými atrakciami. Ceny dovoleniek v Turecku začínajú už od 210 € / osobu.  Pozrite si celú ponuku zájazdov do Turecka >>> Ak dávate prednosť horúcemu počasiu a kúpaniu v mori, Egypt môže byť vašou ideálnou destináciou. Jeho povesť najlepšej destinácie na potápanie a šnorchlovanie sa ťažko prekonáva a jar je spolu s jeseňou najvhodnejšou sezónou na dovolenku. Počasie je v Egypte naozaj výborné. V apríli sú priemerné denné teploty na úrovni 23 - 25 °C a denné maximá sa môžu dostať až nad 30 °C. Nočné teploty klesajú na príjemných 16 °C a zrážky sa nevyskytujú. More má priemerne 22 °C. Obľúbenými destináciami v Egypte sú Hurghada alebo Sharm El Sheikh. Ceny zájazdov do Egypta začínajú od 268 € na osobu.  Pozrite si celú ponuku last minute zájazdov do Egypta >>> Nehľadáte more a pláž, ale typické mestské dobrodružstvo? Choďte sa poprechádzať do zaujímavých ulíc Amsterdamu. Pohodlne, letecky z Viedne, na 4 nezabudnuteľné dni. Počas spoločného programu zájazdu sú organizované prehliadky mesta a nádherných tulipánových záhrad v Keukenhofe. Niekoľko hodín počas dňa je tiež rezervovaných pre voľný program. Ubytovanie je rezervované v 3* hoteli s dobrou dostupnosťou do centra Amsterdamu. Cena zájazdu je od 599 € na osobu (s raňajkami).  Rezervujte si vhodný termín >>> Dominikánska republika je obľúbenou exotickou destináciou počas celého roka. Teploty sú stabilné a s minimálnymi rozdielmi. Denné teploty v apríli sa pohybujú okolo 30 °C a nočné neklesajú pod 22 °C. Teplota mora je vynikajúca, drží sa na úrovni okolo 26 °C. Ceny dovoleniek v Dominikánskej republike začínajú od 852 € na osobu.  Pozrite si celú ponuku zájazdov >>> Kuba sa tradične drží na vrchole záujmu turistov cestujúcich do Karibskej oblasti. V apríli pomaly končí obdobie sucha, ale stále spadne iba minimum zrážok. Vlhkosť vzduchu je mierna ale denné teploty sa držia na priemere 29 °C. More má príjemných 26 °C a nočné teploty klesajú na 20 °C. Ceny zájazdov na Kubu začínajú od 774 € na osobu.  Všetky zájazdy na Kubu nájdete tu >>> Omán vyhľadávajú najmä tí, ktorí chcú spoznávať tradičný a autentický arabský svet. Omán, jeho ľudia, krajina a mestá nie sú príliš zmenené turizmom a vonkajšími vplyvmi, čo dodáva dovolenke pravý arabský nádych. V apríli ponúka Omán horúce počasie vhodné na plážovú dovolenku. Denné teploty dosahujú až 34 °C a more má príjemných 27 °C. Počasie je slnečné a bez zrážok, vlhkosť vzduchu je však pomerne vysoká. V Ománe láka turistov napríklad hlavné mesto Muskat, alebo pobrežné letovisko Sur. Ceny zájazdov do Ománu začínajú od 608 € na osobu.  Všetky last minute zájazdy do Ománu nájdete tu >>> Spojené Arabské Emiráty (skratka SAE) sú destináciou, ktorá ponúka odraz luxusu, lesku a veľkoleposti. Tradičné destinácie SAE sú veľké mestá ako Dubaj či Abu Dhabi, ktoré sa pýšia viacerými atrakciami najrôznejšieho druhu. Pre SAE sú typické vysoké letné horúčavy. V apríli sa však teploty šplhajú na zvládnuteľných 33 °C a nočné teploty klesajú na príjemných 20 °C. Vlhkosť vzduchu je vysoká a teplota mora je 25 °C. Ceny zájazdov a pobytov v SAE začínajú od 448 € na osobu.  Všetky ponuky nájdete tu >>> Gambia je najmenšou krajinou v Afrike, leží na pobreží Atlantického oceánu a ponúka skvelé prostredie pre turizmus. Krajina zahŕňa okrem skvelých piesočných pláží aj savany a tropický prales. Celkovo je veľmi plochá a čo sa týka počasia, je v celej krajine veľmi vyrovnané. V období november - máj panuje suché obdobie. V apríli sa denná teplota drží na 35 °C a vlhkosť vzduchu je pomerne vysoká. Nočné teploty prinášajú ochladenie na príjemných 18 °C. More má v apríli 22 °C. Ceny zájazdov do exotickej Gambie sa pohybujú od 621 € na osobu.  Všetky zájazdy a dostupné termíny nájdete tu >>> Kapverdy sú doslova synonymom nádherného slnečného počasia počas celého roka. Slnko tu svieti 360 dní v roku. V apríli sú denné teploty zvyčajne v rozmedzí 23 - 25 °C a nočné neklesajú pod 20 °C. Počas apríla postupne silnejú severovýchodné vetry, keďže sa sezóna preklápa na obdobie vetrov. Tomu sa tešia hlavne milovníci surfovania a vodných športov spojených s vetrom. Teplota mora má priemerne 23 °C. Ceny zájazdov na Kapverdy začínajú od 520 € na osobu.  Všetky ponuky zájazdov si môžete pozrieť tu >>>


Šéf vyšetrovacieho tímu musel skončiť, našli ho v komunikácii Kočnera

Policajný tím Novinár vznikol v januári.

BRATISLAVA. Šéf špeciálneho vyšetrovacieho tímu s označením Novinár musel skončiť, našli ho v komunikácii Mariana Kočnera. Informáciu priniesol spravodajský portál Aktuality.sk. Policajný tím Novinár vznikol v januári tohto roku, aby riešil kauzy, o ktorých písal zavraždený novinár Ján Kuciak. Vo viacerých je zapletený Kočner, ktorý je v súčasnosti obvinený aj z objednávky vraždy Kuciaka. A práve v jeho komunikácii s Norbertom Bödörom sa mal spomínať aj doterajší šéf tímu. Policajti, ktorí vyšetrujú úkladnú vraždu Jána Kuciaka a Martiny Kušnírovej, sa dostali k šifrovaným správam Mariana K. Z komunikácie medzi ním a nitrianskym podnikateľom Norbertom Bödörom je podľa medializovaných informácií zrejmé, že syn šéfa SBS Bonul mal veľký vplyv v polícii a o vyšetrovaní vybraných prípadov bol informovaný prakticky online.Policajná inšpekcia už potvrdila, že kvôli Kočnerovi a Bödörovi rieši viacero policajtov. Medzi nimi je aj vyšetrovateľ Národnej jednotky finančnej polície, ktorý od januára viedol tím Novinár – teda tím, ktorý pracoval na kauzách, o ktorých pred vraždou písal Ján Kuciak. Aktuálna výmena šéfa tímu Novinár má súvisieť s informáciami, ktoré vyplávali na povrch v rámci vyšetrovania úkladnej vraždy Jána Kuciaka a Martiny Kušnírovej v posledných mesiacoch.


Nový Renault Mégane R.S. má natáčanie zadných kolies aj problém s váhou

Vo Frankfurte sa predstavili hneď štyri športové hatchbacky.

FRANKFURT, BRATISLAVA. Súboj v triede rýchlych hatchbackov sa vyostruje. Tohtoročný jesenný autosalón bol bohatý aj na tieto športové verzie civilných áut - premiéru absolvovali napríklad Hyundai i30 N, faceliftovaný Volkswagen Golf GTI, Suzuki Swift Sport, ale aj nový Renault Mégane R.S. Predchádzajúca generácia ostrého Méganu bojovala o titul najrýchlejšej predokolky na nemeckom okruhu Nürburgring, Renault dokonca pripravil špeciálne okruhové modely Trophy a Trophy R. Výkon kusov zo začiatku výroby bol 265 koní, neskôr narástol na 275 koní. Novinka má o niečo menší objem motora, namiesto doterajšieho dvojlitra je pod kapotou 1,8-litrový štvorvalec s turbom, ktorý nájdeme aj v iných modeloch značky - a tiež v športovom kupé Alpine. V Mégane tento motor dosahuje 280 koní a 390 Newtonmetrov. Mégane R.S. si môžete objednať so šesťstupňovou manuálnou alebo dvojspojkovou prevodovkou. Okrem základného Méganu R.S. bude v ponuke aj verzia Cup s tvrdším podvozkom a samosvorným diferenciálom a neskôr aj 300-koňová verzia Trophy. Podobne ako v iných modeloch značky, aj v R.S. je dôležitým pomocníkom v zákrutách systém natáčania zadných kolies 4Control. Skúšali sme ho v Mégane Grandtour GT, páčila sa nám hlavne lepšia stabilita v rýchlych tiahlych zákrutách, pri pomalej jazde má systém až príliš náhly nástup. 4Control, ale aj ďalšie systémy sa negatívne podpísali na hmotnosti. Predchádzajúca generácia vážila 1 375 kilogramov, váha novinky by sa mohla priblížiť k 1,5 tony - približne toľko váži najrýchlejší súčasný Mégane GT. Je to tiež o sto kilogramov viac, než vážia konkurenčné hatchbacky s pohonom predných kolies (štvorkolky sú ťažšie). Zoznam technických vylepšení je obdivuhodný, snáď hmotnosť nebude uberať na zábave.


Menej obecných poslancov či historická obnova armády. O čom budú rokovať ministri

Kabinet v stredu čaká na prerokovanie viacero návrhov.

BRATISLAVA. Kabinet bude v stredu rokovať o viacerých návrhoch z dielne šéfov rezortov vnútra, spravodlivosti aj sociálnych vecí. Minister vnútra Robert Kaliňák (Smer-SD) prichádza napríklad v novele zákona o obecnom zriadení s návrhom na zníženie počtu obecných poslancov. Vláda má na programe aj témy historickej obnovy armády, kybernetickú bezpečnosť, kúpu budovy pre slovenské veľvyslanectvo vo Washingtone či novú povinnosť pre vlastníkov nehnuteľnosti pripojiť sa na verejné kanalizácie. Slovensko sa blíži k historicky najväčšej obnove svojej armády. Ministri budú mať na stole návrh ministra obrany Petra Gajdoša (nominant SNS) na realizáciu dodávok bojových obrnených vozidiel 8x8 a 4x4. Materiál je utajený, podrobnosti preto nie sú známe. Vláda však už v máji schválila projekt rezortu nakúpiť v nasledujúcich rokoch 81 obrnených vozov typu 8x8 a 404 vozov typu 4x4 za takmer 1,2 miliardy eur. Pri nákupe ministerstvo plánuje zapojiť slovenský obranný priemysel. Ministerka spravodlivosti Lucia Žitňanská (Most-Híd) predložila na rokovanie viacero návrhov. Chce zefektívniť správu majetku zaisteného v trestnom konaní. Nemali by sa tak už opakovať situácie, keď si úrady medzi sebou prehadzujú zodpovednosť a riešia, ktorý z nich má vykonať zaistenie majetku, zatiaľ čo sa ho páchateľ zbavuje priamo pred očami verejnosti. Zaistiť majetok by malo byť tiež v budúcnosti možné ešte pred vznesením obvinenia. Balík zmien prináša i nové kompetencie pre políciu a finančnú správu pri zisťovaní nelegálnych príjmov, nelegálneho majetku a financovania terorizmu. Zmeny čakajú aj znalcov, tlmočníkov a prekladateľov, ktorí by mali byť v budúcnosti pod väčšou verejnou kontrolou. Novela statusových zákonov z dielne ministerstva spravodlivosti určuje, že súdy, orgány činné v trestnom konaní a ďalšie orgány verejnej moci budú povinné informovať ministerstvo o tom, že bezdôvodne odmietli vykonať činnosť, spôsobili prieťahy alebo odborne pochybili. Rezort tak bude môcť voči nim konať a prípadne ich potrestať. Žitňanská tiež chce zvrátiť situáciu, keď v súčasnosti riadi Zbor väzenskej a justičnej stráže (ZVJS), ale nemá voči nemu kontrolnú kompetenciu. Tú jej má zaručiť zmena v zákone o ZVJS, ktorú tiež predkladá na rokovanie vlády. Vlastníci nehnuteľností by sa mali do konca roka 2021 povinne pripojiť na verejnú kanalizáciu, pokiaľ je to technicky možné a je vybudovaná. Navrhuje to ministerstvo životného prostredia v novele vodného zákona, ktorým sa mení aj právna norma o vodovodoch a kanalizáciách. Malo by sa to týkať aj vlastníkov, ktorí mali doteraz povolenie na žumpu. Súčasné pripojenie domácností na verejnú kanalizáciu je pomerne nízke, čo Slovensku vyčíta Európska komisia. Ministri sa budú zaoberať aj novým zákonom o kybernetickej bezpečnosti. Právnu normu, ktorej základným cieľom je definovať efektívne opatrenia na bezpečnosť národného kybernetického priestoru, vypracoval Národný bezpečnostný úrad (NBÚ) v spolupráci s aparátom vicepremiéra pre investície a informatizáciu Petra Pellegriniho (Smer-SD). O potrebe prijatia právnej normy hovorila aj SIS vo svojej výročnej správe. Zámerom návrhu je vytvoriť podmienky na rozvoj multifunkčných zariadení pre deti a ich rodiny poskytujúcich odbornú pomoc na komunitnej úrovni. Posilnenie finančnej podpory pre príbuzných, ktorí sa starajú o deti, či zlepšenie dostupnosti rôznych foriem odbornej pomoci ohrozeným a rizikovým rodinám s deťmi. Toto sú zmeny, ktoré má priniesť návrh zákona o sociálnoprávnej ochrane detí a sociálnej kuratele z dielne rezortu práce. Aj ním sa bude v stredu zaoberať vláda. Ministerstvo chce návrhom docieliť, aby deti viac zotrvávali v rodinnom prostredí, ako aj to, aby sa do neho vrátili v prípade ich vyňatia. "Zámerom návrhu je vytvoriť podmienky na rozvoj multifunkčných zariadení pre deti a ich rodiny poskytujúcich odbornú pomoc na komunitnej úrovni," priblížil rezort práce. Podmienkou investičnej pomoci investorom na Slovensku už nebude tvorba pracovných miest vo výrobe. Vyplýva z návrhu zákona o regionálnej investičnej pomoci z dielne Ministerstva hospodárstva (MH) SR, ktorý majú rovnako prerokovať ministri. Kabinet sa bude zaoberať aj novelou, podľa ktorej by sa mal odstrániť princíp nedeliteľnosti spoločnej nehnuteľnosti. "Najzásadnejším zásahom do platného zákona je odstránenie princípu nedeliteľnosti spoločnej nehnuteľnosti s ponechaním princípu nemožnosti zrušenia a vysporiadania jej spoluvlastníctva s výnimkou postupu definovanom pri pozemkových úpravách," konštatuje autor návrhu, ministerstvo pôdohospodárstva.


Bratislavský summit musí podľa Fica pomenovať diagnózu Únie

Na summite sa bude hovoriť aj o podobe EÚ po odchode Veľkej Británie či o bezpečnosti, ale nielen z pohľadu boja proti terorizmu.

BRATISLAVA. Blížiaci sa summit 27 lídrov krajín EÚ v Bratislave musí pomenovať diagnózu EÚ. Počas parlamentnej Hodiny otázok to vo štvrtok vyhlásil premiér Robert Fico (Smer) s tým, že si želá, aby summit bol natrvalo zapísaný v dejinách únie. "Po dlhom čase sa lídri EÚ nestretnú v Bruseli, ale v Bratislave. Chcem, aby z Bratislavy išiel odkaz do celej Európy, že 27 lídrov vie prinášať atraktívne námety," priznal premiér. Podľa jeho slov sa k dnešnému dňu na summit akreditovalo 1 200 novinárov. "Každý sa domnieva, že bratislavský summit niečo naštartuje," myslí si Fico. Zároveň tvrdí, že lídri musia mať na summite odvahu povedať, že nie všetko v EÚ je dobré, ale aj zvýrazniť pozitívne stránky tohto projektu, "ktorých je podstatne viac ako negatív". "Neočakáva sa prijatie záverov s politickou záväznosťou. Musíme ale veľmi jasne pomenovať diagnózu EÚ, kde sa nachádzame a povedať, že niektoré veci sme nezvládli. Ak nebude táto elementárna miera sebareflexie, môžu sa objavovať ďalšie referendá a procesy, ktoré EÚ rozkladajú," varoval predseda vlády. Na summite sa bude podľa Fica hovoriť napr. o podobe EÚ po odchode Veľkej Británie či o bezpečnosti, ale nielen z pohľadu boja proti terorizmu, ale aj o bezpečnosti, ktorá má sociálny a ekonomický charakter. Diskutovať sa bude aj o novom investičnom prostredí, o nových formách komunikácie a o EÚ ako globálnom hráčovi. "Historicky prvé predsedníctvo SR v Rade EÚ sa odohráva v mimoriadne ťažkom období," povedal Fico a menoval hospodársku krízu únie, krízu na Ukrajine, migračnú krízu, či brexit. "Vyzývam na prekonanie zlých nálad v EÚ. Nemôžeme sa zameriavať stále len na krízový manažment. To považujem za cestu, ktorá prinesie Slovensku pridanú hodnotu," dodal.


Rokovania o brexite sa začnú podľa plánu v pondelok

BRATISLAVA. Rokovania o odchode Veľkej Británie z Európskej únie sa začnú podľa plánu, v pondelok 19. júna. Dohodli sa na tom britský minister pre brexit David Davis a jeho európsky náprotivok, hlavný vyjednávač Michel Barnier. Informuje o tom portál Politico.eu, ktorému to potvrdili dva zdroje z prostredia EÚ. Po predčasných parlamentných voľbách v Británii, v ktorých vládnuci konzervatívci nezískali parlamentnú väčšinu, sa špekulovalo, že rokovania sa budú musieť začať neskôr, keďže pozícia Londýna k brexitu bola nejasná. Paradoxné pritom je, že britská premiérka Theresa Mayová vyhlásila voľby, aby posilnila svoju pozíciu a napokon stratila väčšinu. Portál pripomína, že rokovania za britskú stranu bude viesť Davis. Takisto informuje o tom, že brexit bude jednou z tém riadneho zasadnutia Európskej rady v Bruseli, ktoré sa koná 22. až 23. júna. Prvý podpredseda Európskej komisie Frans Timmermans vo štvrtok na návšteve Prahy povedal, že Británia má v Európskej únii dvere otvorené, i keď budú pravdepodobne pokračovať "rozvodové" procesy po tom, ako si vlani odhlasovala vystúpenie z tohto bloku. Na otázku, či komisia súhlasí so slovami francúzskeho prezidenta Emmanuela Macrona, ktorý povedal, že Británia má dvere stále otvorené, Timmermans odpovedal: "Rozhodne." "Nežiadali sme Veľkú Britániu, aby odišla," povedal komisár. "Túžime vedieť, akým spôsobom k tomu dôjde." "Takže to je proces, v ktorom sa práve teraz nachádzame a ja si myslím, že v tomto budú pokračovať a odídu, ale ak by kedykoľvek povedali 'Počkajte, prehodnotili sme to a chceli by sme zostať', prijal by som ich s otvorenými náručím," dodal Timmermans, ktorého slová citovala agentúra Reuters.


Ihrisko v domove sociálnych služieb Rosa využijú mladí futbalisti z Karlovej Vsi

Bratislavská Karlova Ves bude môcť ihrisko využívať päť rokov.

BRATISLAVA. Bratislavská Karlova Ves bude môcť päť rokov využívať futbalové ihrisko v areáli Domova sociálnych služieb (DSS) Rosa na bratislavskej Patrónke. O prenájme športového areálu, ktorí budú využívať tímy Futbalového klubu mládeže (FKM) Karlova Ves, rozhodli v piatok poslanci Bratislavského samosprávneho kraja (BSK). Podpredseda BSK Igor Bendík (SaS) pri predkladaní návrhu na piatkovom rokovaní pripomenul zlý, ba až kritický stav, zapríčinený likvidáciou športovísk v súvislosti s developerskými projektmi v hlavnom meste. "Sám ako otec troch detí viem, aké dôležité je zachovať športoviská a podobné areály. Verím, že toto je prvý krok trendu, v rámci ktorého budeme hovoriť NIE developerom a ÁNO športoviskám pre deti a mládež," zdôraznil pri predkladaní návrhu. Nájomnú zmluvu uzatvorí BSK s mestskou časťou Bratislava-Karlova Ves, ktorá bude mať oprávnenie prenajímať priestor tretej osobe, čo však musí kraj schváliť. Prostredníctvom tejto zmluvy bude ihrisko využívať FKM Karlova Ves. Okrem symbolického ročného nájomného - jedno euro za celý predmet nájmu má nájomca povinnosť vynaložiť v prvom roku minimálne 10-tisíc a v ďalších rokoch minimálne 8-tisíc eur na údržbu a starostlivosť o ihrisko a objekty, ktoré k predmetu nájmu patria. Starostka Karlovej Vsi Dana Čahojová (nezávislá) potvrdila, že nájom je doslova záchranou pre mladých futbalistov v mestskej časti. "Nemáme plochy, kde by toľko detí mohlo trénovať, musia tak dochádzať do iných častí Bratislavy, dokonca tí starší chodia trénovať do Zohora," priblížila. Dnešné rozhodnutie BSK hodnotí ako dobrú správu pre Karlovu Ves i celú Bratislavu.


Taliansko v nedeľu zasiahlo ďalšie zemetrasenie. Zničilo historické mestá

Otrasy v Taliansku

Rozhovor so seizmológom

Prehľad zemetrasení

Príbeh L’Aquily

Ako je to na Slovensku

Viete, ako prežiť?

Galéria

Ďalšie zemetrasenie

Po otrasoch z posledných dní už ľudí vopred evakuovali, zatiaľ sa nevie o žiadnych obetiach.

RÍM, BRATISLAVA. Taliansko znovu vybuduje všetko vrátane domov, kostolov a podnikov zničených zemetraseniami, z ktorých najnovšie s magnitúdou 6,5 v nedeľu zasiahlo stred krajiny a spôsobilo rozsiahle materiálne škody. Uviedol to podľa agentúry DPA taliansky premiér Matteo Renzi. Nedeľňajšie zemetrasenie ktoré zasiahlo strednú časť krajiny, bolo vôbec najsilnejším v Taliansku od roku 1980. Bez strechy nad hlavou zostalo až 100-tisíc ľudí, uviedol predseda vlády regiónu Marche Lucu Ceriscioliho, ktorý zemetrasenie najviac postihlo. Úrad civilnej ochrany zatiaľ nezaznamenal žiadne obete, len okolo 20 zranených, ktorí nie sú v ohrození života. Iba jeden človek je zranený vážne. "Všetko spadlo, z mesta už nič neostalo," sťažoval sa ráno starosta dediny Arquata del Tronto Aleandro Petrucci. Útechou pre neho môže byť aspoň to, že zatiaľ nie sú známe žiadne obete zemetrasenia s magnitúdom 6,5, ktoré v nedeľu ráno zasiahlo stredné Taliansko. Otrasy totiž v regióne zaznamenali už aj v posledných dňoch a miestnych evakuovali. "Tých pár ľudí, ktorí ostali, vyšli do ulíc a pomáhali sa. Teraz len chodíme mestom a sledujeme, čo sa vlastne stalo," hovorí Petrucci pre Guardian. Záchranári teraz prehľadávajú trosky aj v iných mestách stredného Talianska, či v nich náhodou niekto neuviazol. Okolo 14:30 SEČ v regiónoch Umbria a Marche cítili následné otrasy o sile 4,5 stupňa, ktoré vyvolali paniku. Seizmológovia nevylučujú, že ďalšie následné otrasy - možno aj pomerne silné - budú ešte nasledovať. Podľa Európsko-stredomorského seizmologického centra (EMSC) malo zemetrasenie magnitúdo 6,5 až 6,6 a na twitteri ho označilo za najsilnejšie v Taliansku od roku 1980. Bezprecedentné je aj to, že krajina zažila za štyri dni tri silné otrasy. Silné zemetrasenie zasiahlo horské oblasti stredného Talianska aj v lete tohto roka, keď v troskách zomrelo takmer tristo ľudí. Nedeľňajšie zemetrasenie zasiahlo aj historické mesto Norcia, kde zničilo baziliku svätého Benedikta. Zábery na internete tiež ukazujú, ako záchranári pomáhajú otraseným mníchom a mníškam z miestnych kláštorov. Otrasy cítili aj v Ríme či v Neapole, ľudia na sociálnych médiách opisovali, ako sa im trasú steny. "Zemetrasenie ma zobudilo," povedal pre Guardian Riman Gianpaolo Giovannelli. "Môj byt sa začal otriasať. Otrasy bežne cítime aj v Ríme, no nikdy si na ne nezvykneme, vždy sa bojíme." Experti pre istotu skontrolovali stav pamiatok vo Vatikáne, vrátane baziliky svätého Petra, a konštatovali, že sú v poriadku. Trhliny sa objavili len v kostole Sant'Ivo alla Sapienza v centre metropoly. Školy zostanú v Ríme v pondelok zatvorené, aby mohli odborníci skontrolovať ich statiku. V historickom mestečku Norcia, ktoré leží blízko epicentra otrasov, sa zrútili dva kostoly, vrátane katedrály svätého Benedikta postavenej na mieste rodného domu zakladateľa najstaršieho mníšskeho rádu západného kresťanstva.


Agentúra S&P potvrdila hodnotenie U.S. Steel

S&P nepredpokladá zlepšenie ratingu firmy v najbližšom roku.

BRATISLAVA. Medzinárodná ratingová agentúra S&P Global Ratings potvrdila hodnotenie úverovej spoľahlivosti americkej hutníckej spoločnosti U.S. Steel vrátane ratingu dlhodobých záväzkov na úrovni B so stabilným výhľadom. Agentúra uviedla, že medziročné zlepšenie cien ocele v tomto roku by malo hutníckej firme umožniť redukciu upraveného dlhu v pomere k zisku pred úrokmi, zdanením a odpismi (EBITDA). Agentúra však dodala, že U.S. Steel pôsobí na konkurenčnom a volatilnom trhu s oceľou. Rovnako ako väčšina výrobcov ocele spoločnosť má obmedzenú silu pri určovaní ceny a lacnejší dovoz môže narušiť rovnováhu medzi ponukou a dopytom na jej trhoch. S&P nepredpokladá zlepšenie ratingu firmy v najbližšom roku vzhľadom na jej niekoľkoročné plány kapitálových výdavkov. V prvom kvartáli tohto roka spoločnosť U.S. Steel skončila v strate 180 miliónov dolárov. Strata firmy na akciu za január až marec bola v sume 1,03 dolára. Po úprave o jednorazové položky spoločnosť za prvé tri mesiace tohto roka vykázala stratu 83 centov na akciu. Výrobca ocele v prvom štvrťroku dosiahol tržby na úrovni 2,73 miliardy dolárov.


Čínsky holding má po osobných autách záujem aj o kamióny Volvo

Geely Group získa 8,2 percenta akciového kapitálu v AB Volvo.

PEKING. Čínska spoločnosť Geely Holding Group, ktorá je od roku 2010 majiteľom švédskeho výrobcu osobných áut Volvo Cars, kupuje podiel vo švédskej firme AB Volvo vyrábajúcej nákladné vozidlá. Geely Holding Group v stredu uviedla, že kúpou akcií od investičnej firmy Cevian Capital získa 8,2 percenta akciového kapitálu AB Volvo a 15,6-percentný podiel na hlasovacích právach. Cenu, za ktorú podiel kupuje, Geely Holding Group nezverejnila. Švédska firma AB Volvo, ktorá vyrába aj autobusy, stavebné stroje a dieselové motory, bola do roku 1999 materskou firmou automobilky Volvo Cars, ktorú vtedy predala americkej spoločnosti Ford Motor Co. "Uznávame a ceníme si vedúce postavenie firmy AB Volvo na trhu, jej priekopnícke technológie a jej ekologickú kvalifikáciu," uviedol vo vyhlásení šéf spoločnosti Geely Li Shufu. Dodal pritom, že Geely bude podporovať terajšiu stratégiu manažmentu firmy AB Volvo.


Americká akciová burza rastie napriek zložitej celkovej situácii

Burza na Wall Street pokračovala v piatok v pozitívnom trende z predchádzajúceho dňa.

NEW YORK. Burza na Wall Street pokračovala v piatok (17.8.) v pozitívnom trende z predchádzajúceho dňa. Hoci sa spočiatku prejavovalo váhanie investorov, na sklonku burzového dňa nadobudli istotu, že sa obchodný spor medzi USA a Čínou zmierni. Dow Jones Industrial Average (DJIA) hlavný index americkej burzy v piatok vzrástol o 0,43 percenta na 25.669,32 bodu. Vo štvrtok dosiahol prírastok až 1,5 percenta. V porovnaní s piatkom (9.8.) posilnil index za týždeň o 1,4 %. Dostal sa na najvyššiu úroveň od apríla tohto roku. Širšie koncipovaný index S&P 500 v piatok zaznamenal prírastok 0,33 percenta. Deň skončil na hodnote 2850,13 bodu. Podobný výsledok mal aj technologický výberový index Nasdaq 100. Jeho vzostup bol 0,4 percenta a skončil na 7377,54 bodu. Vývoj na americkej burze negatívne neovplyvnili ani ďalšie hrozby Bieleho domu, že zavedie nové sankcie proti Ankare, ak rýchlo neprepustí zadržiavaného amerického pastora. Turecké líra po niekoľkých dňoch zotavovania sa znovu stratila pôdu pod nohami. V indexe Nasdaq najviac oslabili akcie Tesly Elona Muska, o takmer 9 percent. Americký priekopník masovej výroby áut s elektrickým pohonom vzbudil pozornosť amerického burzového dohľadu SEC, lebo stále má problémy s ich produkciou a nedodržuje sľuby o rýchlom raste produkcie. Druhým dôvodom, prečo chce s Muskom vedenie SEC hovoriť, je, že správna rada spoločnosti intenzívne hľadá topmanažéra, ktorý by nahradil chorľavého šéfa koncernu. Akcie viacerých firiem išli v piatok smerom hore. Boli medzi nimi podiely výrobcu počítačov Apple. Zhodnotili sa o 2 percentá. Akcie výrobcu stavebných strojov Caterpillar stúpli o 2,26 percenta. Akcie Nordstromu posilnili dokonca o 13 percent. Zhodnocujú sa aj akcie koncernu Deere & Co, lebo záujem o ich stroje na úpravu terénu stúpa na celom svete. Jeho situáciu však komplikuje zdražovanie surovín a transportu.


Pre Iniciatívu Za slušné Slovensko je August 1968 motiváciou pokračovať

Predstavitelia iniciatívy sú presvedčení, že nenávisť a hľadanie vnútorného nepriateľa nemá v slobodnej krajine žiadne miesto.

BRATISLAVA. Iniciatíva Za slušné Slovensko dnes, keď si pripomíname 50 rokov od vpádu vojsk Varšavskej zmluvy na územie Československa, chce vzdať úctu a poklonu všetkým obetiam, ktoré v auguste 1968 zahynuli. Uvádzajú to predstavitelia iniciatívy Juraj Šeliga a Karolína Farská vo svojom vyhlásení. "Rovnako s úctou pamätáme na všetkých, ktorí museli svoj život prežiť v komunistickej normalizácii a nedočkali sa vytúženej slobody. Nech je nám tento deň mementom, že boj o pravdu a slobodu častokrát vyžaduje aj tú najvyššiu cenu - ľudský život," uviedli. Podľa nich to platí obzvlášť v dobe, keď "zo strany bývalých komunistov čelíme konšpiráciám a klamstvám, ktoré sa snažia očierniť tisícky ľudí, ktorí volali a stále volajú po slušnom a spravodlivom Slovensku". Predstavitelia iniciatívy Za slušné Slovensko sú presvedčení, že nenávisť a hľadanie vnútorného nepriateľa nemá v slobodnej krajine žiadne miesto. "Odvážna obeta nevinných, ktorí sa nezľakli okupantov, je pre nás výzvou a motiváciou aj naďalej pokračovať v zápase o slušné Slovensko," uzavreli.


V Bielom dome spadla myš zo stropu priamo na novinára

Malého votrelca sa pokúšali chytiť, avšak bez úspechu.

WASHIGTON. Rozruch v brífingovej miestnosti Bieleho domu vo Washingtone spôsobila v utorok myš, ktorá spadla zo stropu priamo na jedného z novinárov. Informovala o tom agentúra AFP. "Myš doslova spadla zo stropu kóje NBC v Bielom dome a pristála mi v lone," napísal na Twitteri spravodajca americkej televízie NBC News Peter Alexander. V miestnosti sa v tom čase nachádzala len malá skupina reportérov, producentov a kameramanov. Časť z nich zo strachu vybehla von, iní sa malého votrelca pokúšali chytiť, avšak bez úspechu. Myš unikla popod dvere do hlavnej vstupnej haly tlačového strediska Bieleho domu a následne vbehla do brífingovej Sály Jamesa S. Bradyho, kde neúspešný lov pokračoval. Malý hlodavec však napokon zmizol bez stopy. Udalosť vyvolala veľký rozruch nielen medzi prítomnými novinármi, ale aj na internetových sociálnych sieťach, kde štipľavými komentármi nešetrili stúpenci ani odporcovia prezidenta USA Donalda Trumpa. "Bolo to najväčšie 'vzrúšo' v brífingovej miestnosti Bieleho domu za posledné mesiace," komentovala na Twitteri reportérka NBC Shannon Pettypieceová.


NAKA spustila najväčšiu akciu, v nasadení sú stovky policajtov

Finančná polícia zasahuje proti závažnej ekonomickej kriminalite.

BRATISLAVA. Najväčšiu akciu finančnej polície NAKA spustili v piatok od skorého rána v niekoľkých krajoch. Podľa informácií na facebookovej stránke polície zasahuje niekoľko stoviek príslušníkov Národnej jednotky finančnej polície Národnej kriminálnej agentúry a ostatných zložiek Policajného zbor v Košickom, Prešovskom, Banskobystrickom a Bratislavskom kraji. Policajti v rámci akcie SHARK vykonávajú domové prehliadky a prehliadky iných priestorov vo viac ako 40 objektoch s cieľom zadokumentovať závažnú ekonomickú trestnú činnosť. Viac informácií poskytnú neskôr.


Z Tyršovho nábrežia sa stal kemp pre turistov

Na petržalskej strane Dunaja parkujú v lete karavany napriek tomu, že tam nie je oficiálne miesto na kempovanie.

PETRŽALKA. Výhľad na Hrad, reštauráciu Ufo či historické centrum. Lukratívna poloha Tyršovho nábrežia láka množstvo turistov pri návšteve Bratislavy. Niektorých uchvátila natoľko, že si na nej zaparkovali karavany a z parkoviska sa tak v lete stalo kempovacie miesto. Upozornila na to Tatiana Kratochvílová, bývalá dopravná inžinierka mesta a súčasná Karlovej Vsi na sociálnej sieti facebook. Aktuálne na mieste bývalého lunaparku neďaleko divadla Aréna stojí okolo desať karavanov. Do hlavného mesta na nich prišli najmä Holanďania, Francúzi, Nemci, Belgičania či Švédi. Niektorí tam len prespia a cestujú ďalej, iní zostanú aj na tri noci. Holandskí návštevníci si napríklad ráno, keď sme sa na mieste boli pozrieť, urobili kávu a vypili ju v kreslách s výhľadom na dominanty Bratislavy a predošlý deň zakončili v bare na neďalekej Magio pláži. Francúzski turisti, ktorí kempovali hneď vedľa, si zas vychvaľovali polohu, pretože do centra mesta je to pešo cez Starý most či Most SNP na skok. Znie to ako idylka, no problém je v tom, že na Tyršovom nábreží nie je oficiálny kemp. V Bratislave je povolený autokemp len na Zlatých pieskoch a v areáli Divoká voda v Čunove. Podľa Vyhlášky ministerstva hospodárstva o kategorizácií ubytovacích zariadení musí kemp poskytovať aj hygienické a stravovacie služby. Parkovisko na nábreží to nespĺňa a preto by na ňom turisti kempovať nemali. Na otázku, či vedia, že na Tyršovom nábreží nie je kempovanie oficiálne povolené, turisti povedali, že nikde nevideli tabule, ktoré by to zakazovali. Belgickí turisti navyše denníku SME prezradili, že miesto na kempovanie našli na internete. Na portáli campercontact.com je skutočne odporúčanie na zmiešané parkovanie na Tyršovom nábreží pri Dunaji. Stránka uvádza, že parkovanie je zadarmo, parkovisko je prístupné celý rok a maximálne tam môže parkovať desať karavanov, pričom dĺžka pobytu nemá limit. Turisti, ktorí už kempovanie na Tyršovom nábreží absolvovali, v komentároch upozorňujú, že na parkovisku sa nachádzajú odpadky, pretože tam chýbajú smetné koše. Vyzdvihujú však, že počas leta sú neďaleko sociálne zariadenia. Tie sú totiž súčasťou Magio pláže a sú zadarmo. Okrem Tyršovho nábrežia webstránka ponúka aj autokepm na Zlatých pieskoch, ktorý je už však spoplatnený. Pozemky parkoviska na Tyršovom nábreží patria bratislavskému magistrátu. Ten o odstavených karavanoch doteraz nevedel. Jeho hovorkyňa Zuzana Onufer pre denník SME uviedla, že parkovanie karavanov alebo áut na Tyršovom nábreží zakázané nie je. „Hlavné mesto umožňuje takýmto spôsobom využívať dočasne tento priestor, ktorý je v jeho správe. Vychádza tak v ústrety Bratislavčanom alebo turistom, ktorí si tu môžu bezplatne zaparkovať svoje vozidlá a do centra mesta sa presunúť buď pešo alebo električkou cez Starý most,“ povedala Onuferová. Na otázku, či mestu neprekáža, že okrem parkovania v karavanoch ľudia aj prespávajú napriek tomu, že parkovisko nie je oficiálnym autokempom, priamo neodpovedala. Uviedla len, že na Tyršovom nábreží neplatia žiadne obmedzenia kategórie vozidiel, ktoré tam nesmú parkovať. Rovnako reaguje aj mestská polícia. „Neexistujú tu dopravné značky zakazujúce vjazd určitých kategórií motorových vozidiel na tieto plochy. Naša hliadka bola stav na mieste preveriť a nezistila zo strany majiteľov týchto vozidiel ani prípadné porušenia všeobecne záväzného nariadenia napríklad o čistote a poriadku,“ uviedol hovorca bratislavskej mestskej polície Peter Pleva. O novovzniknutom mieste na kempovanie nevedela ani mestská časť Staré Mesto, ani Petržalka. Keďže pozemky, na ktorých turisti kempujú, im nepatria, situáciu neriešia. Petržalská samospráva bude však podľa tlačovej referentky Silvii Vnenkovej sledovať, či v okolí karavanov nevznikne neporiadok. „Ak áno, upozorníme na to majiteľa pozemku. A ak by nereagoval, priestor dáme vyčistiť našim podnikom verejnoprospešných služieb,“ dodala.


Macron nedáva veľké šance vyriešeniu sporu okolo írskej poistky

Francúzsky prezident sa stretne s britským premiérom Borisom Johnsonom.

FRANCÚZSKO. Francúzsky prezident Emmanuel Macron sa vo štvrtok stretne s britským premiérom Borisom Johnsonom. Niekoľko hodín predtým bagatelizoval možnosť vyriešenia problému írskej poistky, ktorý načrtla v stredu nemecká kancelárka Angela Merkelová. Tá počas stredajšej schôdzky s Johnsonom v Berlíne naznačila, že do brexitu plánovaného 31. októbra by sa dalo nájsť riešenie týkajúce sa spornej írskej hranice, ak na ňom všetky strany tvrdo zapracujú. "Môžeme byť schopní ho nájsť počas nasledujúcich 30 dní, prečo nie," skonštatovala Merkelová. Johnson povedal, že je "viac než spokojný" s týmto "horúcim časovým plánom". Neskôr v stredu sa však Macron vyjadril, že otvorenie rokovaní o tejto téme "nie je možné".Británia a zvyšná európska dvadsaťsedmička sa sporia o klauzulu v dohode o brexite, ktorá sa týka írskej poistky. Tá má zabrániť návratu tvrdých hraníc a hraničných kontrol medzi Írskom a Severným Írskom. Johnson žiada jej zrušenie, zatiaľ čo Brusel ju považuje za nevyhnutný nástroj na zachovanie integrity jednotného európskeho trhu.


Päť máp, ktoré zmenia vaše vnímanie sveta

Mapa, kde je navrchu juh je rovnako správna, ako tradičná mapa so severom.

Verejné školy v meste Boston ako v prvé v USA nedávno ohlásili, že začnú používať mapy založené na Petersovej projekcii. Prečo? Pretože Petersova projekcia presne ukazuje relatívne veľkosti jednotlivých krajín. Aj keď skresľuje tvary krajín, tento spôsob kreslenia mapy sveta nezveličuje veľkosť rozvinutých krajín v Európe a Severnej Amerike a nezmenšuje veľkosť menej rozvinutých krajín v Ázii, Afrike a Južnej Amerike. Častejšie používaná Mercatorova projekcia naopak zveličuje veľkosť Zeme v okolí pólov and zmenšuje veľkosť v okolí rovníka. Rozvinutý globálny sever sa tak zdá byť väčší, ako v skutočnosti je, a rovníkové regióny, ktoré zvyknú byť menej rozvinuté, pôsobia menšie. Problému nepomáha ani fakt, že prvé mapy založené na Mercatorovej projekcii vyrobili európski kolonialisti. Prečo problém vzniká? Jednoducho, svet je okrúhly a mapa plochá. Predstavte si, že kreslíte mapu sveta na pomaranč, ošúpete ho a kôru skúsite vyrovnať. Samozrejme by sa roztrhla. Ale predstavte si, že ju dokážete natiahnuť. Mapa nakreslená na jej povrchu by sa skreslila. Takto vzniknuté skreslenia sú obrovské a rôzne projekcie skresľujú mapy odlišným spôsobom. Mercatorova projekcia znázorňuje Grónsko väčšie ako Afriku. V skutočnosti je ale Afrika 14-krát väčšia ako Grónsko. Mapa tak mení spôsob, akým vnímate veľkosť – a podľa niektorých ľudí aj spôsob, akým vnímate dôležitosť – jednotlivých častí sveta. Takže nejde len o dilemu kartografa ale aj politický problém. Renesančný kartograf Gerardus Mercator sa snažil zachovať tvary krajín, aby sa mohli mapy používať na presný výpočet kurzu. Precízny kurz je veľmi dôležitý, ak ste moreplavec v 16. storočí. Ale ak chcete lepšiu predstavu o relatívnych veľkostiach svetových pevnín, potrebujete mapu, ktorá skresľuje tvar ale zachováva plochu ako Petersova projekcia. Rozdiel medzi Petersovou a Mercatorovou projekciou ukazuje význam, ktorý môže mať zmena spôsobu kreslenia mapy. Nasledujúce štyri štýly máp majú tiež svoje vlastné politické dôsledky. Sever je hore, však? Iba kvôli zvyklosti. Neexistuje vedecký dôvod, prečo by sever mal byť hore. Rovnako by sme mohli mať mapu, kde je na vrchu východ, západ, alebo akýkoľvek svetový smer. Zámerné otočenie typického nákresu mapy sveta má podobný politický účinok ako Petersova projekcia – dáva viac rozvíjajúcich sa krajín vo všeobecne chudobnejšej južnej pologuli na vrch mapy, čím získavajú väčší význam. Ale niektoré z prvých máp sveta mali juh na vrchu ako samozrejmosť. Napríklad arabský geograf Muhammad al-Idrisi nakreslil v roku 1154 mapu Európy, Ázie a severnej Afriky s juhom na vrchu pre svoju knihu Tabula Rogeriana. Arabský polostrov je v strede mapy a ukazuje smerom nahor, namiesto tradičného smerovania dole. Ďalším zaužívaným zvykom svetových máp je vycentrovanie na nultý poludník. Ide však o vedeckú arbitrárnosť, odvodenú od polohy Kráľovského observatória v londýnskom Greenwichi. Výsledkom je, že Európa a Afrika sú stredobodom konvenčnej mapy sveta – celkom koloniálna perspektíva. Známa mapa so stredom na nultom poludníka má svoje okraje v strede Tichého oceána, aby nebol žiaden kontinent rozdelený na dve časti. Ale mapy so stredom v Tichom oceáne tiež fungujú, pretože okraje mapy pretínajú stred Atlantického oceána. V takomto prípade má východná Ázia výraznejšiu polohu a Európa je odtlačená na okraj. Väčšina Oceánie a Ázie používa mapy vycentrované na Pacifik. (Existujú aj mapy so stredom na Ameriku, ale ich nešťastným dôsledkom je rozdelenie Ázia na dve strany mapy.) Naše vnímanie sveta so stredom na nultom poludníku formuje naše označenia pre jednotlivé regióny. „Ďaleký východ“ napríklad naznačuje veľkú vzdialenosť od Greenwichu. Vidieť Európu na ľavo a Ameriku na pravo môže pôsobiť proti intuitívne, ale je to rovnako správne ako akýkoľvek iný rozdeľovací bod. Svet je koniec koncov okrúhly. Všetky doterajšie projekcie dávajú do stredu mapy jeden kontinent, čím ho významovo vyvyšujú nad ostatné. Alternatívou je umiestniť do stredu severný pól. Pozerať sa na svet z polárnej perspektívy je zvláštne mätúce. Spodná pologuľa by mala byť pre zakrivenie zemegule skrytá, pretože sa môžete pozerať iba na jednu polovicu gule. Ale pri azimutálnej polárnej projekcii zo severu sa južná poloha dostáva do obrazu a dôsledkom je natiahnutie Antarktídy okolo okraja kruhovej mapy. Zvýrazňuje to nevýhodu tejto projekcie, ktorá skresľuje aj plochu aj tvar pevniny, ale zachováva presné vzdialenosti od severného pólu na všetky smery, pričom tie vzdialenejšie od stredu sa zväčšujú pozdĺž osi východ – západ. Azimutálna polárna projekcia je znázornená na vlajke Organizácie spojených národov. Na pôvodnej vlajke z roku 1945 (90 stupňová západná zemepisná dĺžka smerovala hore) bola výrazná Severná Amerika. O rok neskôr sa mapa na vlajke zmenila, aby bola viac neutrálna, a nahor smerovala medzinárodná dátumová hranica (180 stupňov na východ, v strede Tichého oceána). Mapa končí pri 60 stupňoch južnej šírky, takže sa Antarktída na mapu nezmestí. Ďalší spôsob znázorňovania sveta je zobraziť veľkosť krajín úmerne ku kľúčovým záujmovým indikátorom dnešných zemepiscov – napríklad obyvateľstvo, životné prostredie či rozvinutosť. Mape svetového hrubého domáceho produktu (HDP) predvídateľne dominuje Severná Amerika a Európa, pričom Afrika takmer zmizne. Populačný kartogram dáva väčší význam Indii a Číne a Indonéziu robí väčšou ako je Austrália. Možno ešte viac prekvapujúca je mapa volebnej účasti, kde sú rozvíjajúce sa ekonomiky väčšie – a Severná Amerika menšia – ako by veľa ľudí predpokladalo. Dnes musíme byť schopní vidieť svet z rôznych perspektív viac ako kedykoľvek predtým. Žiaden uhol pohľadu nie je správnejší ako hociktorý iný – je iba rozdielny. Autor je vedúci fakulty geografie na Univerzite v Portsmouthe.


Španielsky premiér vyhlásil predčasné voľby na 28. apríla

Španielsko čakajú predčasné parlamentné voľby.

MADRID. V Španielsku sa uskutočnia 28. apríla predčasné parlamentné voľby. Rozhodol o tom socialistický premiér Pedro Sánchez, ktorý oznámil tento termín v piatok v Madride, uviedla agentúra DPA. Politickú krízu v Španielsku vyvolalo v stredu hlasovanie parlamentu, ktorý odmietol návrh zákona o vládnych výdavkoch na rok 2019, predložený Sánchezovou menšinovou vládou. Opozícia v reakcii vyzvala premiéra na vypísanie predčasných volieb v čo najskoršom možnom termíne. Nadchádzajúce voľby budú v Španielsku už tretie za menej ako štyri roky. Pôjde o ďalší z prejavov čoraz väčšej roztrieštenosti politickej scény v tejto krajine, kde v debatách majú popredné miesto snahy regiónu Katalánsko o nezávislosť, komentovala agentúra AP. Sánchez bol aj v rámci vlastnej Španielskej socialistickej robotníckej strany (PSOE) pod nátlakom, aby skrátil svoje pôsobenie vo funkcii. Vládnuci socialisti majú v parlamente menej než štvrtinu kresiel a na presadenie rozpočtu potrebovali podporu menších regionálnych strán. Obe katalánske strany, ktoré podporujú nezávislosť tohto územia, však vopred avizovali, že budú hlasovať proti, keďže Sánchez odmietol splniť ich požiadavky. "Španielsko nesmie stratiť ani minútu. Španielsko musí ísť dopredu," povedal Sánchez po mimoriadnej vládnej schôdzi. Vo svojom príhovore bilancoval, čo sa mu podarilo dosiahnuť od svojho nástupu do funkcie pred ôsmimi mesiacmi. Sánchez sa dostal k moci v júni, keď parlament vyslovil nedôveru jeho predchodcovi Marianovi Rajoyovi v súvislosti s rozhodnutím súdu, podľa ktorého sa funkcionári vtedajšej vládnucej Ľudovej strany (PP) dopustili rozsiahlych podvodov. Partnerstvo socialistov s inými stranami, ktoré boli takisto proti Rajoyovi, sa však minulý týždeň rozpadlo, keď Sánchez ukončil rokovania s katalánskymi separatistami. V piatok premiér Katalánsko priamo nespomenul, ale povedal, že je naďalej odhodlaný viesť dialóg s jednotlivými regiónmi, ak sa ich požiadavky nevymykajú rámcu "ústavy a práva". Opozičným konzervatívcom pritom vyčítal, že doterajšie vyjedávanie nepodporovali. Nástupca Rajoya na čele konzervatívnej PP Pablo Casado označil stredajšie schvaľovanie rozpočtu za "faktické hlasovanie o dôvere Pedrovi Sánchezovi". Vyhlásenie predčasných volieb privítal ako "porážku" socialistov, pričom obvinil Sáncheza, že sa podvolil katalánskym separatistom, pokiaľ ide o niektoré z ich požiadaviek. "Budeme rozhodovať o tom, či má Španielsko zostať rukojemníkom strán, ktoré ho chcú zničiť, alebo pod vedením Ľudovej strany," povedal. Prieskumy verejnej mienky však naznačujú, že z aprílových volieb pravdepodobne nevzíde jasný víťaz, čo kontrastuje s tradičnou politikou dvoch strán, ktorá v Španielsku prevládala celé desaťročia.


Rakúske Tirolsko zaznamenalo vlani rekordnú migráciu

Krajinský policajný riaditeľ Helmut Tomac tvrdí, že situácia v danom regióne smeruje k problémom.

VIEDEŇ. Prílev ilegálnych migrantov do rakúskej spolkovej krajiny Tirolsko bol vlani rekordne vysoký a situácia v danom regióne "smeruje k problému". Tamojší krajinský policajný riaditeľ Helmut Tomac to uviedol v utorok na tlačovej konferencii v Innsbrucku. Podľa údajov cudzineckej polície, ktoré priniesla verejnoprávna stanica ORF, kontrolovali v roku 2016 v Tirolsku celkovo 11.812 osôb, ktoré pricestovali ilegálne, čo predstavuje medziročný nárast o 15 percent. Približne dve tretiny z týchto osôb prišli zo susedného Talianska. Z uvedeného počtu požiadalo v Tirolsku o azyl iba 1881 migrantov, zatiaľ čo väčšina sa snažila pokračovať v ceste smerom na sever. Na územie Talianska alebo Nemecka vrátili celkovo 1672 osôb. Zatiaľ čo v roku 2015 tvorili v Tirolsku väčšinu ilegálnych migrantov Eritrejčania a Sýrčania, vlani boli najpočetnejšie zastúpení Nigérijčania a Maročania. V celkovom počte kontrolovaných, ktorý bol v Tirolsku najvyšší spomedzi spolkových krajín Rakúska, výrazne prevažovali muži (87 percent). Krajinský policajný riaditeľ Tomac v tejto súvislosti upozornil na možnosť vyhrotenia situácie v Tirolsku v dôsledku zavedenia kontrol na hraniciach Nemecka. Rovnaké opatrenie na rakúsko-talianskej hranici v Brennerskom priesmyku, kadiaľ vedie jedna z hlavných migračných trás, totiž podľa neho "nedovoľuje" EÚ, čo považuje za "nepochopiteľné". Tomac však zároveň priznal, že hraničné kontroly nemôžu problém migrácie vyriešiť, ale iba zmierniť alebo časovo oddialiť. Potrebné je podľa neho "rozvážne počínanie v zámorí, v oblasti vonkajších schengenských hraníc, ale aj v otázke prerozdeľovania (migrantov) v Európe".


Kráľovná Alžbeta nepoloží vence na slávnosti, ceremónia je pre ňu prináročná

Britská kráľovná postupne redukuje svoje oficiálne povinnosti.

LONDÝN. Britská kráľovná Alžbeta II. požiadala svojho najstaršieho syna, princa Charlesa, aby pri príležitosti sviatku Rememberance Sunday (Spomienková nedeľa) v jej mene položil veniec k hlavnému londýnskemu vojnovému pamätníku - Kenotafu, čím ukončila svoj dlhoročný zvyk. Informovala o tom v agentúra Reuters s odvolaním sa na Buckinghamský palác, sídlo 91-ročnej kráľovnej. Panovníčka bude 12. novembra túto zdĺhavú slávnosť na ulici Whitehall sledovať iba z balkóna neďalekého Úradu pre zahraničné veci a Spoločenstvo národov spolu so svojím manželom, 96-ročným princom Philipom. Kráľovná svoje rozhodnutie vysvetľuje tým, že kladenie vencov je pre ňu už fyzicky náročné. Vyžaduje si totiž, aby sa človek naklonil nad miestom uloženia venca pri pamätníku a následne odkráčal pospiatky niekoľkými schodmi. Hlava štátu postupne redukuje svoje oficiálne povinnosti a poveruje nimi mladších členov kráľovskej rodiny. Philip sa stiahol z verejného života v auguste, ale na tomto podujatí sa chcel zúčastniť. Rememberance Sunday je sviatok, ktorým sa vzdáva hold britským vojakom, ktorí padli v oboch svetových vojnách a nasledovných vojnových konfliktoch. Oslavuje sa v druhú novembrovú nedeľu; nedeľu, ktorá je najbližšia k 11. novembru, na ktorý spadá Deň prímeria (Armistice Day). Kráľovná počas svojej 65-ročnej vlády vynechala kladenie vencov ku Kenotafu dosiaľ iba šesťkrát - v rokoch 1961, 1968, 1983 a 1999, keď bola na zahraničných cestách, a v rokoch 1959 a 1963 pred narodením svojich dvoch najmladších detí - princa Andrewa a princa Edwarda.


Danko: Zamestnávatelia ani odborári nepovedali, že poukazy sú zlé

Predseda parlamentu vytkol opozícii neznalosť sociálnej politiky.

BRATISLAVA. Ani jeden zástupca zamestnávateľov na pondelkom rokovaní (27.8.) a odborov na utorkovom rokovaní nepovedal, že rekreačné poukazy sú zlý inštitút. Vyjadril sa tak v utorok predseda parlamentu Andrej Danko (SNS) po rokovaní s predstaviteľmi odborových zväzov o rekreačných šekoch. Zamestnávateľom aj odborárom pošlú ešte poslanecký návrh príslušného zákona a budú diskutovať o relevantných pripomienkach. "Po týchto stretnutiach si dovolím povedať, že nie je človek, ktorý by spochybnil, že treba hľadať nástroje, ako zlepšiť komfort zamestnancov, aj zo zahraničia, a vytvárať inštitúty podobné západným zákonníkom práce," pokračoval Danko. Je možné hovoriť o forme, výške a spôsobe vyplácania, dodal. V súvislosti s reakciou opozície na poukazy jej vytkol neznalosť sociálnej politiky. Danko hovoril aj o diskusii na tému rozvoja rekreačných zariadení podnikov, ktorú otvoril s odborármi, a spomenul osobitné účtovanie pri výstavbe či prevádzke. "Je tu možnosť dostať do ubytovacích zariadení minimálne zhruba 800 miliónov eur. Efekt naštartovania ubytovacích zariadení v kombinácii so znížením DPH na ubytovacie zariadenie je podľa mňa veľmi žiaduci pre slovenskú ekonomiku a cestovný ruch," konštatoval s tým, že nevie, čo si má myslieť o rozpredávaní rekreačných zariadení v rámci rezortu obrany . Na rokovaniach s predsedom parlamentu sa zúčastnili zástupcovia Odborového združenia sestier a pôrodných asistentiek, Moderných odborov Volkswagen, Nového odborového zväzu polície a Odborového zväzu pracovníkov školstva a vedy na Slovensku. Predseda Odborového zväzu pracovníkov školstva a vedy na Slovensku Pavel Ondek povedal, že je dôležité financovanie a o téme rekreačných poukazov budú ešte rokovať v orgánoch odborov. Zoroslav Smolinský z Moderných odborov Volkswagen povedal, že je otázka, do akej miery budú zamestnanci môcť čerpať príspevok na rekreáciu. "Malo by to mať prínos pre všetkých pracujúcich nielen v súkromnej, ale aj štátnej sfére," povedal Smolinský. Predsedníčka Odborového združenia sestier a pôrodných asistentiek Monika Kavecká uviedla, že je dosť skeptická, pretože štát je najväčším dlžníkom a vinníkom pri presadzovaní benefitov. V štátnej správe a verejnej správe nevidí priestor, kde by mohli vzniknúť benefity, zdôraznila. Predseda Nového odborového zväzu polície Vojtech Klučarovský konštatoval, že konkrétny návrh znenia zákona ešte nevideli, keď bude hotový, vyjadria sa k nemu. "Ak bude uplatniteľný pre všetkých zamestnancov a policajtov Ministerstva vnútra SR, budeme to vnímať pozitívne," uviedol. Na záver Smolinský zdôraznil, že vítajú všetky aktivity, ktoré by reálne mohli pomôcť zamestnancom. Neodmietajú ani debatu s úprimnou snahou pomôcť zo strany opozície.


OĽaNO navrhuje skrátiť dĺžku praxe advokátskeho koncipienta

Päťročná prax advokátskeho koncipienta je podľa predkladateľov ako neopodstatnene dlhá.

BRATISLAVA. Skrátiť dĺžku praxe advokátskeho koncipienta z piatich na tri roky a zjednodušiť prístup k slobodnému povolaniu advokáta tak, aby bolo možné do praxe advokátskeho koncipienta započítať aj prax vyššieho súdneho úradníka či inú právnu prax, navrhujú poslanci Národnej rady SR z hnutia Obyčajní ľudia a nezávislé osobnosti (OĽaNO). Podľa súčasne platného zákona o advokácii je možné započítať prax len niektorých právnických profesií (napr. sudcu či právneho čakateľa prokuratúry). Novelou zákona o advokácii, ktorú predkladajú na novembrovú schôdzu parlamentu, tento výpočet navrhujú rozšíriť aj o prax na inej právnickej pozícii, ktorá podľa platného znenia nie je započítateľnou praxou advokátskeho koncipienta, a to aj napriek obdobnej náplni práce. Momentálne platná päťročná prax advokátskeho koncipienta sa javí podľa predkladateľov ako neopodstatnene dlhá, až diskriminačná, oproti iným právnickým profesiám (napr. podmienka konkrétnej dĺžky praxe ako predpoklad pripustenia k justičnej skúške). "Navyše sa päťročná prax môže javiť aj ako neopodstatnená prekážka v prístupe k výkonu slobodného povolania pre ženy, ktoré práve v najcitlivejšom období, teda po ukončení štúdia na vysokej škole, chcú tiež plniť životnú úlohu matky a musia sa tak často na úkor prerušenia praxe advokátskeho koncipienta rozhodovať v prospech rodiny," uvádzajú v dôvodovej správe. "V druhom, nie však poslednom rade, platí, že podľa súčasného znenia zákona o advokácii komora započíta do praxe advokátskeho koncipienta prax sudcu, asistenta sudcu Najvyššieho súdu Slovenskej republiky, justičného čakateľa, prokurátora, právneho čakateľa prokuratúry a notársku prax," približuje OĽaNO. "Výpočet započítateľných právnických profesií podľa súčasného znenia zákona o advokácii tak neobsahuje právnické profesie, ktoré sú svojím zameraním a obsahom rovnako, resp. obdobne príbuzné povolaniu advokáta," pripomína OĽaNO a dodáva, že predkladaným návrhom sa tento výpočet explicitne rozširuje o prax vyššieho súdneho úradníka. Predkladaný návrh zákona vychádza jednak z potreby zvýšenia mobility spravidla mladších právnikov a tiež z neodôvodnených reštrikcií v advokátskom stave, resp. v stave advokátskych koncipientov zavedených v predchádzajúcom období. Minimálne ide o dve skutočnosti. "Prvou je, že došlo k predĺženiu praxe advokátskeho koncipienta, a to bez toho, aby boli dopady na komunitu absolventov práva zásadnejšie preskúmané," uvádzajú poslanci. Druhou skutočnosťou podľa nich je, že postavenie advokátskych koncipientov ako „čakateľov advokátov“ je vo vzťahu k ostatným právnickým profesiám dnes nevýhodné. "V iných právnických profesiách (napr. výkon činnosti notára) je do dĺžky praxe potrebnej na prípravu na povolanie umožnené započítavanie aj inej právnej praxe, kým advokátsky koncipient túto možnosť nemá," uzatvárajú predkladatelia.


Tenista Martin sa prebojoval do finále challengeru v kazašskom Šimkente

ŠIKMENT. Slovenský tenista Andrej Martin postúpil do finále dvojhry na turnaji ATP Challenger 80 v kazašskom Šimkente (dotácia 54.160 dolárov, antuka). V sobotňajšom semifinále ako tretí nasadený zdolal po tuhom boji Alejandra Tabila z Čile 5:7, 7:6 (4) a 6:2. Zápas trval 2:27 h. Martin narazí v boji o titul na turnajovú dvojku Taliana Stefana Travagliu. Dvojhra - semifinále: Andrej MARTIN (3-SR) - Alejandro Tabilo (Čile) 5:7, 7:6 (4), 6:2


Kritika diania v Smere nepatrí na sociálne siete, tvrdí Pellegrini. Beňová mu odpovedala na facebooku

BRATISLAVA. Kritika vnútorného diania v strane nepatrí na sociálne siete. V dnešnej diskusnej relácii TA3 V politike to vyhlásil podpredseda vládneho Smeru Peter Pellegrini na margo kritických postojov europoslancov Smeru Borisa Zalu a Moniky Flašíkovej-Beňovej. "Mrzí ma, že zvolili takúto cestu. Zakladatelia strany potrebujú sociálnu sieť, aby komentovali dianie. Mohli by to robiť na vyššej úrovni. Boris Zala sa mohol takto vyjadrovať na straníckych predsedníctvach, ale ja si nepamätám, že by zvolil takýto tón v diskusii," povedal Pellegrini s tým, že pozastavenie členstva Zalu v Smere nechce preceňovať. Na margo Flašíkovej-Beňovej poznamenal, že europoslankyňa má už dlhšie tendenciu komentovať dianie cez sociálne siete. "Lepšie by to bolo zoči-voči, lebo komentovať veci, ako dianie v strane, nepatrí na Facebook," odporučil vicepremiér. Nálada v Smere je podľa jeho slov pracovná. "Je to nová situácia, neboli sme zvyknutí, aby predstavitelia strany sa takto verejne vyjadrovali. Nespôsobuje to ale žiadne napätie či extrémnu krízu," tvrdí. "Milý Peťo ( Pellegrini) aj som si tak chvíľu vravela, že ozaj hádam ten fejsbúk nie je úplne optimálny niekedy. A potom som si človeče spomenula ako sme si, ako ty vravíš "zoči-voči" predsa len tie názory povedali," odpísala mu Flašíková-Beňová na Facebooku. Pellegrini upozornil, že Smer je tretíkrát súčasťou vlády, čo si vyžaduje vypätie a energiu. "Nemáte potom čas venovať sa sami sebe dovnútra. Možno je to prejav toho, že viac sa venujeme riadeniu štátu a vládnutiu, preto asi bola potreba, aby zazneli takéto hlasy. Ale z môjho pohľadu je situácia normálna," uistil. Podpredseda Smeru uznáva, že v strane sa žiada väčšia dynamika a isté osvieženie. "Postupne a prirodzene to prichádza, ale nemôže sa to diať na základe toho, že si dvaja ľudia zmyslia, že to musí byť teraz a strana sa postaví do pozoru," povedal Pellegrini. V súvislosti so situáciou v parlamente poznamenal, že podporuje návrh zmeny Rokovacieho poriadku Národnej rady SR, ktorý prináša aj časové obmedzenie vystúpenia poslancov v rozprave. "Poriadky v parlamente treba urobiť," uzavrel.


Babiš pre CNN: Nie som populista, som úplný pragmatik

Andrej Babiš tvrdí, že je proeurópsky orientovaný politik.

ATLANTA, PRAHA. Predseda hnutia ANO Andrej Babiš, ktorý sa po nedávnych parlamentných voľbách snaží zostaviť českú vládu, sa v rozhovore s novinárkou Christiane Amanpourovou z americkej televízie CNN v stredu bránil, že nie je populista, ale pragmatik - a proeurópsky orientovaný politik. Podľa jeho slov však Európa najprv musí vyriešiť problémy nelegálnej migrácie a terorizmu, až potom môže Európska únia uvažovať o hlbšej integrácii členských štátov. O brexite, odchode Spojeného kráľovstva z Európskej únie, povedal, že je veľmi negatívny pre Európu, pre EÚ, ktorá by sa mala zamyslieť, prečo k nemu dochádza. "Brexit bude mať negatívne dôsledky pre Európu. Preto by sme sa mali zamyslieť nad reformou EÚ. V Európe máme teraz dva veľké problémy - to je nelegálna migrácia a terorizmus. Mali by sme najprv vyriešiť tieto problémy a až potom uvažovať o väčšej integrácii členských štátov," vysvetlil svoj postoj k fungovaniu EÚ a k brexitu. Amanpourová označila Babiša za politika nakloneného únii, hoci západnými médiami býva označovaný za protieurópsky orientovaného populistu. Spýtala sa ho, čo si myslí o prirovnávaní svojej osoby k americkému prezidentovi Donaldovi Trumpovi. "Nie, nie som populista, som úplný pragmatik," odpovedal Babiš. "S prezidentom Trumpom máme spoločné to, že obaja sme podnikatelia a obaja sme si vzali za manželky Češky. A to je asi všetko. V USA som bol v roku 2015 a stretol som sa s Michaelom Bloombergom a možno by bolo pre mňa lepšie, keby ma prirovnávali k nemu," povedal Babiš. Keď mu Amanpourová pripomenula, že Bloomberg nie je proti migrácii, Babiš upozornil, že on kritizuje "nelegálnu migráciu". "Pozrime sa na dejiny USA - na ostrov Ellis Island (fungoval ako prisťahovalecká stanica pre imigrantov do USA), na Zelené karty (povolenie na dlhodobý pobyt cudzincov). My by sme mali zaviesť podobné modely prisťahovaleckej politiky ako Spojené štáty, Kanada alebo Austrália," uviedol. Podľa neho české firmy majú nedostatok zamestnancov a na ukrajinských pracovníkov musia čakať rok, dva, ale na druhej strane "máme tisíce nelegálnych migrantov prichádzajúcich z Afriky do južného Talianska, do Európy bez akéhokoľvek dokladu totožnosti či pasu". "Toto je vlastne dôsledok činnosti pašerákov, ktorí im sľubujú lepší život, a migranti sem preto prichádzajú. Takže najprv musíme vyriešiť migráciu mimo hraníc Európy, teda v Sýrii, v Líbyi a v krajinách, kde sa narodili. Musíme im pomôcť tam. Mali by zostať doma. Európa je jediný svetadiel, ktorý prijíma tisíce nelegálnych migrantov," doplnil Babiš v rozhovore pre CNN. Amanpourová označila Českú republiku za svietiaci maják postsovietskej demokracie. Babiša vyzvala, aby presvedčil Európu a vlastných občanov, že Česko zostane verné liberálnej demokracii. Babiš odpovedal, že jeho hnutie, úspešné vo voľbách, jednoducho presadzuje politiku zdravého rozumu a riešenia problémov. "Bol som ministrom financií v českej vláde a mali sme druhé najlepšie verejné financie v Európe, znížil som (štátny) dlh a vybral som veľa peňazí na daniach - o desať miliárd eur viac. Takže sme dosť úspešní, sme jednou z najúspešnejších krajín v Európe, pokiaľ ide o rozpočet a štátny dlh," uviedol Babiš pre CNN. "Ja hovorím, že Európa je fantastický projekt, máme mier. Ale musíme naozaj brániť bezpečnosť Európy, musíme naozaj brániť slobody - voľný pohyb osôb, tovaru, služieb a kapitálu. Takže som proeurópsky, ale musíme vyriešiť problémy. Lenže my stále na niečo čakáme," dodal.


Únia chce od Británie jasné podmienky pre občanov EÚ po brexite

Poslancom EP sa nepáči avizovaný poplatok za registráciu.

ŠTRASBURG. Riadiaca skupina Európskeho parlamentu (EP) pre brexit vyzvala v utorok britskú vládu, aby poskytla viac informácií o tom, ako chce riešiť postavenie občanov 27 členských krajín EÚ po odchode Spojeného kráľovstva z Únie. Skupina EP reagovala na príslušný návrh Londýna, ktorý bol zverejnený 21. júna. V tomto dokumente sa opisuje, ako budú môcť občania EÚ a ich rodiny získať trvalý pobyt v Spojenom kráľovstve. Koordinátor EP pre brexit Guy Verhofstadt v reakcii na uvedený dokument upozornil, že poslanci stále evidujú niekoľko nedoriešených otázok. Tie by podľa neho mala britská vláda zodpovedať ešte počas fázy rokovaní a testovania uvedeného mechanizmu. "Naliehavo žiadame vládu Spojeného kráľovstva, aby čo najskôr a ešte pred predložením návrhov právnych predpisov poskytla podrobnosti o právomociach Nezávislého monitorovacieho orgánu (IMA) pre občanov 27 členských krajín EÚ žijúcich v Spojenom kráľovstve," povedal Verhofstadt. "Je nevyhnutné, aby tento nezávislý orgán, ktorý bude mať právomoc viesť vyšetrovanie, prijímať sťažnosti a podnikať kroky na súde alebo tribunáli Spojeného kráľovstva, fungoval do 30. marca 2019," uviedol Verhofstadt. Británia by mala opustiť EÚ dňa 29. marca 2019. Poslancom EP sa nepáči, že občania členských krajín EÚ žijúci v Spojenom kráľovstve, ktorí prispeli k rozvoju britskej spoločnosti a odvádzali tam dane, budú musieť platiť za svoju registráciu. "Veríme, že tento proces by mal byť bezplatný a v súlade s dlhodobým postojom Európskeho parlamentu k tejto záležitosti," upozornil Verhofstadt. Europoslanci vo svojich doterajších uzneseniach opakovane zdôraznili dôležitosť zabezpečenia rovnakého a spravodlivého zaobchádzania s občanmi EÚ žijúcimi v Spojenom kráľovstve a s britskými občanmi v EÚ. Európsky parlament bude mať konečné slovo pri odsúhlasení výsledku rokovaní o brexite. Bude môcť hlasovať za schválenie dohody medzi Bruselom a Londýnom, ktorá má byť sfinalizovaná na jeseň tohto roku, alebo ju bude môcť odmietnuť.


Sto rokov samoty oslavuje polstoročie. Márquez pri písaní plakal

Gabriel García Márquez stvoril postavu podľa svojho deda. Rozplakal sa, keď zomrela.

BOGOTÁ, PRAHA. Hovorí sa, že v 20. storočí vznikli iba tri bestsellery v oblasti umeleckej prózy: Meno ruže Taliana Umberta Eca (1980), Neznesiteľná ľahkosť bytia českého spisovateľa Milana Kunderu (1984) a Sto rokov samoty Kolumbijčana Gabriela Garcíu Márqueza. Román vyšiel prvýkrát pred 50 rokmi, 5. júna 1967. Toto podobenstvo o ľudskej samote, láske či smrti prepletá reálne prvky s mágiou, kedy sú nadprirodzené javy samozrejmé a postavy žijú napríklad aj po smrti. V rozprávaní sa prelína osobná história s národnou, prepletajú a opakujú sa časové roviny, každodenné sa mieša so zázračným. Máloktoré dielo takej vysokej umeleckej hodnoty dokázalo osloviť tak široké masy čitateľov. Dodnes sa ho predalo cez 30 miliónov kusov a román bol preložený do asi 37 jazykov. Tajomstvo úspechu diel Márqueza u čitateľov podľa odborníkov netkvie iba v exotizme, magickosti či novátorskom štýle rozprávania. Sila jeho kníh je predovšetkým v motíve lásky, s ktorým dokázal majstrovsky pracovať a pritiahnuť na čítanie duše zamilované, ale aj smädné po láske. "Keď vyšlo Sto rokov samoty, otvoril celý kontinent dvere dokorán, aby svet mohol vstúpiť a objaviť veľkú silu fantázie bez hraníc," napísal raz čílsky spisovateľ Luis Sepúlveda. Román je ságou rodiny Buendía z dediny uprostred juhoamerického pralesa. Dielo ale možno vnímať ako histórii Kolumbia, Latinskej Ameriky či celého ľudského rodu. A ako názov napovedá, vykresľuje aj rôzne podoby samoty. Osamelí nie sú len tí, ktorí sa vedome uzatvárajú pred svetom, či tí, ktorých od neho odlúčil veku alebo choroba. Samota sa dotýka aj tých najčinorodejších, v ktorých nich nie je dostatok citu. Na Márquezov štýl mala mať zásadný vplyv babička, ktorá mu v detstve rozprávala fantastické historky inšpirované karibskými legendami. Márquez symbolicky otvoril dvere ďalším spisovateľom "latinskoamerického boomu", ako boli Mexičan Carlos Fuentes, Peruánec Mario Vargas Llosa či Argentínčan Julio Cortázar. "O mnoho rokov neskôr, tvárou v tvár popravčej čate, spomenul si plukovník Aureliano Buendía na ono vzdialené popoludnie, keď ho otec vzal k cigánom, aby si prezrel ľad," začína román. Jeho prvá veta Márquezovi napadla na rodinnom výlete v júli 1965 úplne náhle. Celé dielo sa odvíjalo od nej. Márquez nebol v čase vzniku diela ako spisovateľ úplne neznámy. Mal za sebou tri romány, knihu poviedok a množstvo novinových článkov, ale žiadne jeho knihy nepredali viac ako sedemsto výtlačkov. Mimo Kolumbie o ňom počul málokto, to sa ale čoskoro zmenilo. Keď začal v Mexiku román písať, vzdal sa plateného zamestnania v redakcii i spoločenského života. Jeho rodine postupne dochádzali peniaze, až museli predať aj auto. K písaniu si vraj Márquez púšťal Debussyho a Beatles. Keď po roku a pol román dopísal, srdcervúco sa rozplakal a vrhol do náručia svojej žene. Tá okamžite spoznala, čo sa deje: plukovník Aureliano Buendía, inšpirovaný "Gabovým" dedom, zomrel. V roku 1968 vyšiel román v prvom preklade v Taliansku, v roku 1970 bolo Sto rokov samoty vyhlásený vo Francúzsku za najlepší zahraničný románom za rok 1969. V rovnakom roku vyšiel román anglicky v USA a Veľkej Británii, všade sa stretával s nadšením. V roku 1982 dostal Márquez Nobelovu cenu za literatúru. Zdôvodnenie znelo "za novely a poviedky, v ktorých kombinuje fantáziu a realitu do bohato štruktúrovaného sveta predstáv, zrkadliaceho život a konflikty kontinentu".


Bugár považuje dohodu na zrušení amnestií v rámci koalície za historický moment

BRATISLAVA. Predseda strany Most-Híd Béla Bugár považuje dohodu na zrušení Mečiarových amnestií v rámci koalície za historický moment, ktorý umožní odstránenie čiernej škvrny z histórie Slovenska. Riešenie, ktoré predstavila koalícia počas uplynulého týždňa, ponúka podľa Bugára možnosť v priebehu necelých troch mesiacov s konečnou platnosťou zrušiť Mečiarove amnestie. „Na to, aby sa to podarilo, je však potrebné, aby aj opoziční poslanci podporili toto riešenie,“ vyhlásil Béla Bugár v rozhovore pre agentúru SITA.Rozdiel medzi opozičným návrhom poslanca Jána Budaja (OĽaNO-NOVA) a vládnym návrhom je podľa neho v tom, že kým vládny návrh má reálnu šancu získať potrebnú trojpätinovú väčšinu, opozičný takú šancu nemá. „Chcel by som pripomenúť, že o ústavnom zákone na zrušenie amnestií sa hlasovalo v priebehu posledných 15 rokov už sedemkrát, raz aj v tomto volebnom období, no vždy neúspešne,“ vysvetlil Bugár, pričom pripomenul, že on vždy hlasoval za ich zrušenie. Nevidí žiaden dôvod, prečo by tomu bolo inak a práve preto bolo potrebné hľadať iný spôsob, ako dosiahnuť zmenu. V týchto dňoch sa podľa neho podarilo dosiahnuť prvý a veľmi významný krok. „Našli sme kompromis, ktorý na jednej strane zabezpečí definitívne zrušenie amnestií a na strane druhej to bude právne prijateľné riešenie aj pre strany Smer a SNS,“ uviedol Bugár. Výhodou tohto návrhu je podľa neho to, že dáva Ústavnému súdu SR dvojmesačnú lehotu na prípadne rozhodnutie. „Ak ústavný súd do dvoch mesiacov nerozhodne, tak zrušenie amnestií bude definitívne platné,“ zdôraznil Bugár. Zároveň uviedol, že niet pochýb o tom, že aj opozičný návrh by skončil na ústavnom súde. „V prípade prijatia opozičného návrhu by sa celá záležitosť od podania mohla ťahať niekoľko rokov, kým by sme sa dočkali verdiktu ústavného súdu,“ dodal Bugár. Vládny návrh je zároveň doplnený o paragraf, ktorý uloží povinnosť štátnym orgánom znovu otvoriť konania zastavené v dôsledku dovtedy platných amnestií. „Táto časť v opozičnom návrhu chýba a mohla by znamenať aj to, že síce amnestie by boli zrušené, no štátne orgány by nemuseli v trestnom stíhaní pokračovať,“ priblížil ďalší rozdiel Béla Bugár. Teraz je podľa neho dôležité, aby aj opoziční poslanci pochopili dôležitosť tohto kroku a aj oni boli ochotní urobiť kompromis a podporili tento vládny návrh. „V konečnom dôsledku je totiž dôležitá len jedna vec, a tou je zrušenie amnestií. Len tak umožníme, aby spravodlivosť mohla byť naplnená,“ dodal na záver Bugár. Koalícia navrhuje novelizovať ústavu a rozšíriť kompetencie parlamentu o právo zrušiť trojpätinovou väčšinou amnestie, návrh na zrušenie bude musieť podať 30 poslancov. Zároveň dávajú kompetenciu Ústavnému súdu SR posúdiť do dvoch mesiacov návrh poslancov o zrušení amnestií, ak takéto rozhodnutie parlament prijme. Ústavný súd bude môcť povedať, či je takéto rozhodnutie parlamentu platné, alebo nie. O návrhu na zmenu ústavy by mali poslanci rokovať hneď na úvod marcovej schôdze. Po tom, ako táto novela nadobudne účinnosť, bude môcť parlament rokovať o samotnom ústavnom návrhu zákona, ktorým sa rušia tak amnestie Vladimíra Mečiara, ako aj milosti prezidenta Michala Kováča. Ak toto riešenie získa podporu 90 poslancov v parlamente, malo by byť možné došetriť prípad zavlečenia Michala Kováča mladšieho do cudziny z 31. augusta 1995. Otázka Mečiarových amnestií a ich zrušenie je téma, ktorú politici opakovane otvárajú. Téma opäť začala rezonovať po smrti prezidenta Michala Kováča.


V Azerbajdžane zadržali desiatky gejov a transrodových ľudí

BAKU. Azerbajdžanská polícia zadržala tento mesiac počas razií v hlavnom meste Baku desiatky gejov a transrodových ľudí. Niektorí z nich boli odsúdení až na 30 dní väzenia, informovala v piatok agentúra AP s odvolaním sa na právnikov a ľudskoprávnych aktivistov. Homosexualita vo väčšinovo moslimskom Azerbajdžane prestala byť súdne trestaná v roku 2000, ale odmietavý postoj spoločnosti k sexuálnym menšinám pretrváva. Gulnara Mechtijevová z organizácie Menšiny Azerbajdžanu pre agentúru AP uviedla, že polícia so zatýkaním začala 18. septembra, pričom išlo o jeden z doteraz najväčších záťahov proti príslušníkom sexuálnych menšín v tejto krajine. Hovorca ministerstva vnútra vysvetlil, že zatýkanie bolo reakciou na sťažnosti občanov. Advokát Samed Rahimli, zastupujúci niektorých zo zadržaných, spresnil, že najmenej 46 osôb bolo odsúdených na trest odňatia slobody od 10 do 30 dní za kladenie odporu polícii.


Z Nemecka odleteli ďalší neúspešní afganskí žiadatelia o azyl

Ide o 23. takýto prílet od decembra 2016.

KÁBUL. Skupina 30 afganských uchádzačov o azyl, odmietnutá v Nemecku, pricestovala letecky vo štvrtok nadránom naspäť do metropoly Kábul. Informovali o tom predstavitelia letiska. Ide o 23. takýto prílet od decembra 2016, pripomenula tlačová agentúra DPA. Deportácie sú mimoriadne sporné a kritici tvrdia, že krajina postihnutá vojnou je stále príliš nebezpečná na to, aby do nej vracali odmietnutých žiadateľov o azyl. Civilisti v Afganistane sa často stávajú terčom útokov militantov z hnutia Taliban a z extrémistickej organizácie Islamský štát (IS). V správe OSN zverejnenej v stredu sa uvádzalo, že za prvé tri mesiace tohto roka zahynulo v afganskom konflikte 581 civilistov a zranenia utrpelo ďalších 1192. A cez víkend, keď militanti podnikli útok na ministerstvo telekomunikácií v Kábule, zahynulo najmenej 14 ľudí. V Nemecku sa vlani v júli tiež rozpútala debata, keď 23-ročný Afganec deportovaný do vlasti spáchal samovraždu v kábulskom hoteli. V Nemecku žil osem rokov, ale napriek tomu ho poslali naspäť do Kábulu.


Otras mozgu a jeho následky by u detí mohol odhaliť pľuvanec

Test môže predpovedať, kedy u dieťaťa odznejú príznaky otrasu mozgu.

BRATISLAVA. Diagnostika otrasu mozgu by u detí mohla byť jednoduchšia. Zranenie hlavy, ale aj odhadovanú dobu na zotavenie, môže určiť jednoduchý test. Stačí naň vzorka slín. Štúdia, ktorú uverejnil časopis JAMA Pediatrics, zatiaľ prebehla na pomerne malej vzorke. Preto jej závery zatiaľ nie sú jednoznačné. Ide však o sľubný začiatok výskumu, z ktorého môže vzísť nový a účinný test. Otras mozgu spôsobuje tlaková vlna, ktorú vyvoláva úder alebo náraz. Mozog, ktorý za bežných okolností pláva v mozgovomiechovom moku, zotrvačnosťou narazí o pevnú stenu lebky. Medzi príznaky otrasu mozgu patria bolesť a tlak v hlave, nevoľnosť, zvracanie, závrat, problémy s rovnováhou, dvojité alebo rozmazané videnie, zmätenosť a problémy s pamäťou. Najvážnejším dôsledkom zranenia sú opuch mozgu a krvácanie do lebky. Hoci väčšina otrasov nemá vážne alebo trvalé následky, problémy so sústredením, pamäťou, či únava, sa môžu objavovať aj niekoľko týždňov až mesiacov po zranení. Dve tretiny prípadov otrasu mozgu postihujú deti a dospievajúcich. „Pre rodičov aj lekárov je frustrujúce, že nedokážeme presne a objektívne predpovedať, ako dlho môžu u detí trvať príznaky a kedy bude pre dieťa bezpečné vrátiť sa do školy alebo opäť športovať,“ povedal pre CNN autor štúdie a pediater Steve Hicks. Výskumníci z Penn State College of Medicine preto sledovali 52 mladých pacientov, ktorých priemerný vek bol 14 rokov. Deti po autonehode alebo športovom zranení prišli do univerzitnej nemocnice a vrámci vyšetrenia odovzdávali v poháriku aj vzorku slín. Vedci v slinách objavili päť malých molekúl mikroRNA, ktoré majú potenciál odhaliť príznaky otrasu mozgu u detí, dospievajúcich a mladých dospelých. MikroRNA ovplyvňujú proteínové aktivity v celom tele a sú ľahko merateľné v krvi, mozgomiešnom moku a slinách. V štúdii sa píše, že pätica molekúl dokáže s 85 percentnou presnosťou predpovedať, u ktorého dieťaťa sa objavia symptómy otrasu mozgu. Metódy, ktoré sa v nemocniciach používajú dnes, sú presné na 65 percent. MikroRNA súviselo so symptómami ako sú bolesť hlavy, únava a ťažkosti s pamäťou. Autori štúdie veria, že test vstúpi na trh v priebehu dvoch rokov. Je pravdepodobné, že bude fungovať rovnako aj v prípade dospelých pacientov. DOI: 10.1001/jamapediatrics.2017.3884


Odklad brexitu priniesol veľkú úľavu britským dovolenkárom

Rezervácie lístkov na trajekty cez Lamanšský prieplav vzrástli.

LONDÝN. Rozhodnutie o odložení odchodu Spojeného kráľovstva z Európskej únie (EÚ) do 31. októbra 2019, prinieslo Britom istotu aspoň v jednej veci: v letných dovolenkách. Rezervácie lístkov na trajekty cez Lamanšský prieplav vzrástli až o 40 % ihneď po tom, ako lídri EÚ na mimoriadnom summite 11. apríla schválili odklad brexitu do konca októbra. Uviedol to Niall Walsh, riaditeľ marketingu v londýnskej spoločnosti Direct Ferries, ktorá predáva lístky na trajekty on-line. Dohoda z 11. apríla priniesla prudký nárast týždenných tržieb, až o 172 %, aj cestovnej kancelárii Miles Morgan Travel. A to po dvoch "tichých týždňoch" z hľadiska predaja pre hrozbu neriadneho brexitu bez dohody. Podľa rovnomenného majiteľa a zakladateľa Morgana, za normálnych okolností sa nárast predaja o 15 % za týždeň považuje za úžasný výsledok. K oživeniu dopytu po dovolenkách prišlo po tom, ako letecké spoločnosti a cestovné kancelárie varovali, že brexit by mohol negatívne ovplyvniť kľúčovú letnú sezónu 2019. Aerolínie EasyJet začiatkom mesiaca oznámili, že pre chaos okolo brexitu zaznamenali pokles rezervácií na leto. Aj cestovná kancelária Saga potvrdila, že ochota zákazníkov rezervovať si vopred letnú dovolenku je oveľa nižšia ako po iné roky. No po summite sa obavy z dlhých radov na trajekty v prístave Dover po brexite - aspoň zatiaľ - rozplynuli a akcie leteckých spoločnosti EasyJet a Ryanair, ako aj cestovnej kancelárie TUI po predchádzajúcom oslabení znova posilnili. Napriek všetkým dohodám, ktoré by mali zabezpečiť jednoduché cestovania medzi oboma stranami Lamanšského prielivu aj po brexite, ľudia v Spojenom kráľovstve jednoducho "neveria, že opatrenia budú fungovať hladko". Európska komisia a vláda v Londýne pritom ubezpečovali, že aj v prípade neriadeného brexitu bez dohody budú letecké spoločnosti naďalej schopné prevádzkovať lety medzi kontinentom a britskými ostrovmi. Podľa Asociácie britských cestovných kancelárií by turisti ani po tvrdom brexite nemali pri ceste do EÚ naraziť na žiadne väčšie problémy, až na pár výnimiek, ako sú cestovné pasy pre domáce zvieratá, medzinárodné vodičské preukazy či medzinárodné poistenie.


STĹPČEK JAKUBA FILAGenerácia, ktorá môže zmeniť túto krajinu k lepšiemu

Keď takmer pred dvoma mesiacmi študenti prvýkrát vystúpili a žiadali v demokratickej spoločnosti jednoduché a úplne normálne veci – vyšetrenie korupcie, odstúpenie ministra vnútra Roberta Kaliňáka a policajného prezidenta Tibora Gašpara –, ostali nevypočutí. Neonacisti a konšpirátori tvrdili, že študentov platia zo zahraničia, vládni politici zhovievavo hovorili o pochopení pre vyjadrenia verejného názoru.  Zbytočne sa Robert Fico tvári odvtedy ako bojovník proti korupcii, navštevuje protikorupčné fóra, vyzýva občanov, aby mu korupciu nahlasovali a stretáva sa s ľuďmi z mimovládok. Trpí totiž korupčnou slepotou. Kaliňák stále sedí vo vláde, Gašpar na polícii a on sám rovno u Bašternáka.  Študenti na to poukázali aj druhýkrát. Dôstojne, civilizovane a vo veľkom. Potvrdili, že sú generácia, ktorá môže zmeniť túto krajinu k lepšiemu. Ak hocikto myslí budúcnosť Slovenska vážne, nemal by ich ignorovať. Ich odchod do zahraničia je dnes väčšou stratou než odvolanie akéhokoľvek funkcionára.


V Ružinove pokračujú s jarným upratovaním

V častiach  Prievoz, Vlčie hrdlo, Pošeň a Trávniky budú veľkokapacitné kontajnery na objemný odpad pristavené od 09:00 do 17:00.

BRATISLAVA. V bratislavskej mestskej časti Ružinov pokračujú s jarným upratovaním. Ako ďalej agentúru SITA informovala hovorkyňa mestskej časti Bratislava - Ružinov Marianna Šebová, aj dnes v častiach Prievoz, Vlčie hrdlo, Pošeň a Trávniky sa môžu Ružinovčania bezplatne zbaviť objemného odpadu. Veľkokapacitné kontajnery budú na týchto miestach pristavené v čase od 09:00 do 17:00. Podľa Šebovej bude jarné upratovanie pokračovať aj nasledujúcu sobotu 1. apríla v častiach Starý Ružinov, Ružová dolina a Nivy. Uplynulú sobotu sa obyvatelia Ružinova mohli zbaviť objemného odpadu v častiach Ostredky, Štrkovec a Trnávka. „Je to príležitosť, ako sa obyvatelia Ružinova môžu priamo na sídlisku bezplatne zbaviť starého nábytku či iného veľkého odpadu, ktorý im doma zavadzia a nepatrí do klasických kontajnerov na zmiešaný odpad,“ uviedol starosta Ružinova Dušan Pekár. Mestská časť organizuje takýto spôsob zbavenia sa objemného odpadu dvakrát do roka, na jar a počas jesene. V roku 2016 počas jarného upratovania išlo najmä o nábytok, pneumatiky, ale aj stavebný materiál. Ružinovčania vtedy zaplnili približne 140 veľkokapacitných kontajnerov.


Volkswagen sa v USA dohodol na ďalšom urovnaní emisného škandálu

Nemecká automobilová skupina musí zvolať do opravy 38-tisíc športovo-úžitkových áut.

DETROIT. Federálna vláda a štát Kalifornia schválili podmienky ďalšieho urovnania v emisnom škandále automobilky Volkswagen (VW). Pre nemeckú automobilovú skupinu to znamená, že zvolá na opravy 38-tisíc športovo-úžitkových áut s nainštalovaným softvérom, ktorý umožňuje obchádzať výsledky emisných testov. Dohoda sa týka vozidiel Volkswagen Touareg a Porsche Cayenne vyrobených v rokoch 2013 až 2016 a modelu Audi Q7 z roku 2015.Podmienky odobrila federálna agentúra pre ochranu životného prostredia a úrad pre ochranu ovzdušia v štáte Kalifornia na základe dohody o urovnaní, ktorú schválil tento rok na jar federálny sudca. V jej rámci sa koncern zaviazal vynaložiť na spätné odkupy a úpravy áut s trojlitrovými naftovými motormi minimálne 1,2 miliárd dolárov.Skupina Volkswagen sa v septembri 2015 priznala, že do svojich vozidiel inštalovala softvér, ktorý aktivoval kontrolu emisií počas úradných testov a vypínal ju počas riadnej cestnej premávky. Emisný škandál ju doteraz iba v USA stál viac ako 23 miliárd dolárov.


BlackBerry končí s navrhovaním vlastných smartfónov

BlackBerry priznalo svoju porážku. Nedokážu konkurovať rivalom.

TORONTO. Kanadská spoločnosť BlackBerry, ktorá ako prvá uviedla na trh tzv. inteligentné telefóny, končí s ich navrhovaním. Firma tak v podstatne priznala svoju porážku v boji s hlavnými rivalmi - americkým koncernom Apple a juhokórejským Samsung Electronics. BlackBerry odovzdá výrobu smartfónov partnerom v zámorí a sústredí sa na oveľa ziskovejší softvér. Informovali o tom agentúry AP a Bloomberg. V podstate ide o formalizáciu kroku, ktorý generálny riaditeľ John Chen avizoval pred tromi rokmi pri nástupe do funkcie. Zbavenie sa stratovej divízie smartfónov firme uľahčí návrat k zisku a pomôže jej zredukovať výdavky. Spoločnosť BlackBerry tiež oznámila, že uzavrela licenčnú dohodu s indonézskou firmou, ktorá bude vyrábať a distribuovať telefóny. A má rozpracované ďalšie dohody s čínskymi a indickými výrobcami. Kanadská firma bude naďalej vyvíjať aplikácie pre smartfóny a vlastnú mimoriadne bezpečnú verziu operačného systému Android. Hodnota akcií BlackBerry po zverejnení tejto správy vzrástla až o 7,4 %. BlackBerry zároveň zverejnila výsledky za 2. kvartál svojho finančného roka, ktorý sa skončil 31. augusta. Kanadský výrobca v sledovanom období vykázal čistú stratu 372 miliónov USD (331,40 milióna eur) alebo 71 centov na akciu, zatiaľ čo vlani dosiahol zisk 51 miliónov USD. Tržby spoločnosti v 2. kvartáli klesli na 334 miliónov USD z vlaňajších 490 miliónov USD. Firma predala za tri mesiace do konca augusta približne 400.000 smartfónov. Na porovnanie, Apple v 2. štvrťroku predal zhruba 40 miliónov svojich iPhonov.


Severoírski unionisti privítali Johnsonovu žiadosť o pozastavenie parlamentu

Johnson požiadal o prerušenie schôdze parlamentu do polovice októbra.

BELFAST. Líderka severoírskej Demokratickej unionistickej strany (DUP) Arlene Fosterová privítala v stredu najnovší krok britskej vlády pod vedením premiéra Borisa Johnsona, ktorá požiadala kráľovnú Alžbetu II. o prerušenie schôdze parlamentu krátko pred blížiacim sa termínom odchodu Británie z Európskej únie. Informovala o tom tlačová agentúra AP. "Sme radi, že kráľovná 14. októbra slávnostne otvorí schôdzu parlamentu, na ktorej vláda predstaví svoj program," vyhlásila Fosterová, pričom spomenula požadovaný posunutý termín otvorenia nasledujúcej schôdze britského parlamentu. "Budeme naďalej spolupracovať s premiérom na posilňovaní (britskej) Únie, dosiahnutí zmysluplnej dohody o vystúpení z EÚ a obnovení decentralizácie v Severnom Írsku," dodala líderka DUP. Johnson v stredu potvrdil medializované správy, podľa ktorých požiadal o prerušenie schôdze parlamentu od polovice septembra do polovice októbra. Odporcovia odchodu Británie z Európskej únie bez dohody tak zrejme už nebudú mať šancu zmariť takúto možnosť. Ohlásenie tohto kroku vyvolalo pobúrenie medzi politikmi odmietajúcimi tzv. brexit. Johnson opakovane deklaroval, že Británia odíde z EÚ v plánovanom termíne 31. októbra, či už s dohodou, alebo bez nej.


Záplavy v Japonsku si vyžiadali už 146 obetí

Husté lejaky začali bičovať západné Japonsko minulý týždeň.

TOKIO. Najmenej 146 obetí si vyžiadali lejaky, zosuvy bahna a záplavy, ktoré sužujú západné Japonsko. Informovala o tom agentúra Kjódó s odvolaním sa na úrady. Vyše 50 osôb je naďalej nezvestných, mnoho z nich práve v najhoršie postihnutej prefektúry Hirošima, odkiaľ bolo doteraz hlásených 55 obetí. V rámci pátrania po nezvestných záchranári prehľadávajú blatom pokryté svahy a brehy riek. V juhozápadných oblastiach krajiny dážď postupne ustáva, takže sa tam môže začať s upratovacími prácami. Husté lejaky začali bičovať západné Japonsko minulý týždeň vo štvrtok. Tisícky ľudí boli v dôsledku lejakov a povodní evakuovaní zo svojich domovov. Mnohí z nich sa vrátili domov a začali s upratovacími prácami po tom, čo dážď v pondelok ustal a odvolali varovania v súvislosti s počasím.


Kiska udelil podmienečnú milosť matke ťažko chorého syna

Zdravotný stav chlapca sa stále zhoršuje a vyžaduje si náročnú celodennú starostlivosť.

BRATISLAVA. Prezident Andrej Kiska vo štvrtok udelil podmienečnú milosť 31-ročnej žene, ktorej deväťročný syn trpí nevyliečiteľným onkologickým ochorením a ďalšími vážnymi ochoreniami. Podmienkou prezidentovej milosti je, že žena po dobu piatich rokov nespácha úmyselný trestný čin a nahradí škodu, ktorú spôsobila. Informovala o tom Kancelária prezidenta. "Zdravotný stav deväťročného syna sa stále zhoršuje a vyžaduje si náročnú celodennú starostlivosť. Prezident pri posudzovaní žiadosti o milosť prihliadol na ťažkú situáciu rodiny a na negatívny vplyv, ktorý by malo na deti odlúčenie od matky," vysvetlila prezidentská kancelária. Žena je matkou štyroch maloletých detí. Odsúdenej žene prezident odpustil súhrnný trest odňatia slobody v trvaní troch rokov, ktorý jej súd právoplatne uložil v roku 2018. "Žena sa v roku 2008 pod tlakom závislého bývalého manžela dopustila trestného činu úverového podvodu vo výške zhruba 6700 eur, okrem toho bola v roku 2008 dvakrát právoplatne odsúdená," priblížila kancelária s tým, že žena od vtedy vedie bezúhonný život. Ide o šiestu individuálnu milosť, ktorú Kiska počas svojho mandátu udelil.


Belgická strana chce zrovnoprávniť zvieratá s ľuďmi

Sme proti všetkým formám diskriminácie druhov, diskriminácie zvierat, tvrdí strana.

BRUSEL. Belgicko má od pondelka ako 19. krajina na svete politickú stranu, ktorej cieľom je ochraňovať práva zvierat a ktorá stavia zvieratá na úroveň ľudí. Strana má názov DierAnimal, uviedli viaceré belgické médiá. Nová strana na belgickej politickej scéne je dvojjazyčná, frankofónna aj flámska. V pondelok jej zakladatelia predstavili politický program, ktorý je zameraný výlučne na obranu práv zvierat. Nový politický subjekt sa definuje ako "protidruhový". "Sme proti všetkým formám diskriminácie druhov, diskriminácie zvierat. Pre nás sú zvieratá na rovnakej úrovni ako ľudia," uviedla pre médiá zakladateľka a predsedníčka strany Constance Adonis Villalonová. Upozornila, že zvieratá sú neoddeliteľnou súčasťou našej spoločnosti a preto "politizácia problematiky živočíchov je viac než nutnosťou, je to etický vývoj". Denník La Libre Belgique v tejto súvislosti pripomenul, že DierAnimal je súčasťou rozširujúceho sa globálneho hnutia a v poradí ide už o 19. "animalistickú stranu" na našej planéte. Belgicko pritom nie je prvou krajinou EÚ, ktorá sa chce tejto otázke venovať politicky. V Holandsku a Portugalsku majú podobne orientované strany dokonca zástupcov v parlamente. Strana upozornila, že jej prvoradým cieľom budú zmeny v občianskom zákonníku s cieľom zmeniť právne postavenie zvierat v Belgicku. Členovia DierAnimal si dokonca vedia predstaviť aj vytvorenie ministerstva na ochranu dobrých životných podmienok zvierat a chcú bojovať za ukončenie priemyselného a intenzívneho poľnohospodárstva, čo znamená návrat k menším farmám. Nová strana, ktorá má zatiaľ len 60 členov, sa chce ukázať o dôveru voličov v "supervolebnom" roku 2019, keď sa uskutočnia regionálne voľby, parlamentné voľby aj voľby do Európskeho parlamentu.


Von der Leyenová ohlásila počas návštevy Poľska vznik klimatického fondu

Poľsko je krajinou, ktorá je dodnes do značnej miery závislá na spaľovaní uhlia.

VARŠAVA. Nadchádzajúca predsedníčka Európskej komisie (EK) Ursula von der Leyenová ohlásila vo štvrtok počas návštevy Poľska vytvorenie "klimatického fondu", ktorý by zmiernil dosah realizácie cieľov klimatickej politiky EÚ na najviac zraniteľné regióny. Písala o tom agentúra AFP. "Budú nutné obrovské investície v regiónoch, ktoré musia aplikovať nové technológie a vytvoriť nové pracovné miesta. Z tohto dôvodu založíme tzv. fond pre spravodlivú transformáciu s cieľom pomôcť týmto regiónom," vyhlásila von der Leynová počas spoločnej tlačovej konferencie s poľským premiérom Mateuszom Morawieckým. Poľsko je krajinou, ktorá je dodnes do značnej miery závislá na spaľovaní uhlia, čo bol aj dôvod, prečo Varšava minulý mesiac zablokovala pokusy ostatných členských krajín Únie dosiahnuť dohodu týkajúcu sa cieľov klimatickej politiky zo zameraním na tzv. uhlíkovú neutralitu do roku 2050. Morawiecki vtedy ešte pred začatím summitu upozornil menovite na to, že Poľsko nemôže schváliť navrhovaný termín bez toho, aby boli dohodnuté kompenzácie a pomoc pre chudobnejšie krajiny EÚ, aby mohli splniť stanovené klimatické ciele. Nadchádzajúca predsedníčka EK sa pri tejto príležitosti dotkla aj chúlostivej témy právneho štátu v kontexte justičnej reformy, ktorú presadzuje poľská vládna strana Právo a Spravodlivosť (PiS) a ktorú Brusel považuje za ohrozenie nezávislého súdnictva v krajine. "Pretrvávajú sporné otázky, ktoré musíme riešiť, ako sú napríklad migrácia a justičná reforma," pripustila v tejto súvislosti von der Leynová, pričom vyzvala na dialóg, pri ktorom sa budú jeho účastníci vzájomne rešpektovať. Morawiecki vyjadril počas spoločnej tlačovej konferencie nádej na "nový začiatok" vo vzťahoch medzi Varšavou a Bruselom, pričom dodal, že v diskusii s von der Leyenovou otvorí aj otázku týkajúcu sa postu, ktorý obsadí Poľsko v novej EK. Poľský premiér prítomným novinárom neskôr prezradil, že na túto pozíciu navrhol Krzysztofa Szczerského, ktorý v súčasnosti zastáva post šéfa kancelárie poľského prezidenta. Poľsko má podľa jeho slov primárne záujem o posty, ktoré sa týkajú ekonomiky a financií.


Skládka vo Vrakuni bratislavskú vodu neohrozuje, tvrdí riaditeľ vodární

Sólymos vyhlásil, že zdroje pitnej vody na Žitnom ostrove nie sú nateraz ohrozené.

BRATISLAVA. Obyvatelia v okolí bývalej chemickej skládky v bratislavskej Vrakuni, ktorí odberajú vodu prostredníctvom siete Bratislavskej vodárenskej spoločnosti (BVS), môžu byť pokojní. "Garantujeme, že prostredníctvom nášho potrubia dostávajú kvalitnú a hygienicky vyhovujúcu vodu," vyhlásil na dnešnom tlačovom brífingu generálny riaditeľ BVS Zsolt Lukáč. Dodal, že vodné zdroje v správe BVS nie sú prepojené a ani ovplyvnené ohrozením, ktoré predstavuje bývalá skládka. "Všetky naše studne sú mimo územia, ktoré bolo kontaminované," uistil. Jediným zdrojom, ktorý by potenciálne mohol byť v horizonte niekoľko desiatok rokov ohrozený, je podľa Lukáča zdroj nad Šamorínom. "To by však platilo v prípade, ak by sa so skládkou nič neurobilo," ozrejmil Lukáč, ktorý verí, že sa s environmentálnou záťažou v krátkom čase "urobí poriadok". Uistil, že kvalitu dodávanej pitnej vody BVS starostlivo kontroluje prostredníctvom priebežného i neustáleho online monitoringu. Minister životného prostredia László Sólymos (Most-Híd) minulý týždeň informoval, že zdroje pitnej vody na Žitnom ostrove nie sú nateraz ohrozené kontaminovanou podzemnou vodou z bývalej skládky Chemických závodov Juraja Dimitrova. Kontaminácia sa podľa jeho slov týka len bratislavských mestských častí Vrakuňa, Podunajské Biskupice a Ružinov. "Obyvatelia Rovinky, Dunajskej Lužnej, Mosta pri Bratislave a Miloslavova nie sú ohrození kontaminovanou podzemnou vodou," skonštatoval Sólymos. Upozornil však zároveň, že tieto obce sú situované v smere možného šírenia kontaminácie Šéf envirorezortu deklaruje, že intenzívne pracujú na eliminácii environmentálnej záťaže. Na sanáciu skládky sa má použiť metóda enkapsulácie, ktorou sa jej obsah zaizoluje od okolitého prostredia. S prácami by sa mohlo začať už budúci rok, presný termín určí až úspešné ukončenie verejného obstarávania, ktoré bolo spustené na jar. Náklady na odstránenie environmentálnej záťaže sa odhadujú na viac ako 30 miliónov eur. Konečnú sumu však určí tender. Využiť sa majú eurofondy. Priamo na skládke identifikovali okolo 400 chemických látok. V podzemnej vode našli šesť látok, ktoré prekračujú limit. Jindra Holíková z Regionálneho úradu verejného zdravotníctva v Bratislave uviedla, že škodliviny vyskytujúce sa v podzemnej vode sú vo veľmi nízkych koncentráciách. "Človek má schopnosť pri nízkej hladine týchto látok ich detoxikovať bez toho, aby došlo k poškodeniu zdravia," uistila Holíková. Pripustila však, že problémom by mohlo byť dlhodobé používanie kontaminovanej vody či konzumácia kontaminovaných plodín. Odborníci preto upozorňujú, že zapuzdrovanie skládky z dlhodobého hľadiska nestačí a je potrebné dekontaminovať celé územie. Týmto plánom sa zaoberá spoločný projekt Slovenskej akadémie vied, Univerzity Komenského v Bratislave a Bratislavského samosprávneho kraja. Rozloha skládky, ktorá sa nachádza na území starého Mlynského ramena, na rozhraní bratislavských mestských častí Vrakuňa a Ružinov, je približne 4,65 hektára. Je na nej zhruba 120-tisíc kubických metrov odpadu, ktorý tam vyvážali z chemických závodov v 60. až 80. rokoch minulého storočia.


Pokuty za chýbajúcu eKasu zrejme odložia do októbra

Zákon by mali prerokúvať v zrýchlenom režime.

BRATISLAVA. Podnikatelia, ktorí nebudú mať včas uvedené on-line registračné pokladnice do prevádzky, by mali mať ustanovený odklad ukladania pokút za ustanovených podmienok. Vláda v stredu schválila s pripomienkami návrh zákona o používaní elektronickej registračnej pokladnice z dielne Ministerstva financií SR. Mal by sa prerokúvať v zrýchlenom režime. Návrh zákona sa podľa rezortu financií vypracováva v nadväznosti na situáciu, ktorá vznikla v súvislosti so zavedením eKasy. "Vzhľadom na nedostatočné pokrytie trhu on-line registračnými pokladnicami je potrebné v záujme ochrany podnikateľských subjektov prijať príslušné opatrenie," konštatuje sa v predkladacej správe. Cieľom má byť ochrana podnikateľov pred sankciami z dôvodov, ktoré neboli spôsobené ich pričinením. Rezort financií uviedol, že aj napriek maximálnym snahám zainteresovaných strán sa nepodarilo dosiahnuť, aby bol trh dostatočne zásobený potrebnými softvérovými a hardvérovými riešeniami. Rozhodnutím o odložení zavedenia systému registračných pokladníc on-line napojených na finančnú správu (eKasa) sa potvrdili výhrady podnikateľov i strany Sloboda a Solidarita (SaS) k tomuto projektu. Je to ďalší zle pripravený projekt, obdobne ako slovensko.sk či eHealth, na ktorý šli milióny eur. Uviedla to v stredu opozičná SaS. Tá v minulosti kritizovala najmä príliš rýchle zavedenie nového systému a nepripravenosť dodávateľov. "Odložiť povinné spustenie eKasy bola nevyhnutnosť a je to dôkaz neschopnosti vlády riadiť veci verejné kompetentne s ohľadom na záujmy občanov. Navyše oddialenie spustenia eKasy nie je urobené korektným spôsobom, keďže znevýhodňuje klientov distribútorov pokladníc, ktorí ešte nedostali certifikáciu," uviedla SaS. Podľa liberálov mala doteraz prospech z projektu eKasa iba skupina ľudí, ktorí "stoja v jeho pozadí a de facto ho sprivatizovali". Strana očakáva, že celú vec prešetrí Najvyšší kontrolný úrad SR a nový minister financií Ladislav Kamenický (Smer-SD) vyvodí aj personálnu zodpovednosť. "Zároveň však pokračujeme v snahe o zrušenie povinnosti používať eKasu. V tomto duchu pripravujeme aj podanie na Ústavný súd SR," dodala SaS. Keď sa subjekt registruje a objedná si eKasu u certifikovaného subjektu, môže sa dostať do situácie, že dodávateľ nemá dostatočnú kapacitu, aby dokázal požiadavky pokryť. Skonštatoval to po rokovaní vlády minister financií Ladislav Kamenický (Smer) s tým, že návrhom zákona, ktorý v stredu schválila vláda, vychádzajú v ústrety podnikateľom. Podľa tohto návrhu by mali mať podnikatelia, ktorí nestihli včas zaviesť eKasu, odklad pokút pri splnení určitých podmienok. "Vieme, že všetci Slováci sme takí, že všetko si nechávame na poslednú chvíľu a ak nie sme nejakým spôsobom nútení, tak mnohé veci by sa nediali," poznamenal Kamenický. Zároveň však zdôraznil, že termín zavedenia eKasy sa nemení. Povolenie používať staré registračné pokladnice až do 30. septembra majú mať podľa Kamenického tí podnikatelia, ktorí sa zaregistrovali na finančnú správu do 30. júna, do tohto termínu si aj objednali certifikovanú eKasu a účtovali tržby na doterajších starých registračných pokladniciach. Sankcie sa tak nebudú vzťahovať na tých, ktorí majú objektívne príčiny. "K dnešnému dňu máme registrovaných v systéme eKasa viac ako 77 % používateľov elektronických registračných pokladníc, čo je aktívnych 185.000 pokladníc, pričom už 57.000 sa do tohto systému zapojilo napriek tomu, že väčšina z nich má povinnosť až od 1. 7. 2019," priblížila prezidentka Finančnej správy (FS) SR Lenka Wittenbergerová. "Veľmi citlivo vnímame, že niektorí výrobcovia nie sú schopní do termínu zavedenia eKasy dodať všetkým podnikateľom objednávky, keďže ich evidovali doteraz malý počet a teraz sa im aj začínajú zvyšovať," podotkla Wittenbergerová s tým, že nechce, aby na situáciu doplatili podnikatelia. Zároveň dodala, že evidujú aj oneskorenie dodávok u niektorých softvérových domoch, ktorým výrobcovia nedodali podklady v dostatočnom predstihu a prípadne čakali na výrobcov, ktorí certifikát nakoniec nedostali. V súčasnosti je podľa Wittenbergerovej certifikovaných 31 subjektov, ktoré môžu dodávať svoje riešenia. Finančná správa eviduje zároveň dve spoločnosti, ktoré certifikáciu nezískali, "pretože ich riešenia umožňovali priestor na podvody". Obe spoločnosti majú podľa prezidentky FS každá po 5 % na trhu s dnešnými registračnými pokladnicami. Zásadné podľa ministra financií je, aby subjekty nespĺňajúce požiadavky finančnej správy neboli certifikované. "To znamená subjekty, kde sa dá obchádzať táto kasa a nejakým spôsobom navodzuje možnosti na podvodné konanie," dodal. Projekt eKasa je podľa Kamenického druhý najdôležitejší v boji proti daňovým únikom. "Od tohto projektu očakávam skutočne to, že ak bude dobre zrealizovaný, prinesie nám ďalšie peniaze a zníži daňovú medzeru," skonštatoval. Cieľom návrhu zákona z dielne ministerstva financií má byť ochrana podnikateľov pred sankciami z dôvodov, ktoré neboli spôsobené ich pričinením. Rezort financií uviedol, že aj napriek maximálnym snahám zainteresovaných strán sa nepodarilo dosiahnuť, aby bol trh dostatočne zásobený potrebnými softvérovými a hardvérovými riešeniami. Vládny kabinet zároveň schválil aj návrh na skrátené legislatívne konanie o tomto návrhu zákona. Neuloženie pokuty sa má uplatniť, ak podnikateľ preukáže (písomným potvrdením alebo emailom), že si do dňa účinnosti zákona záväzne objednal on-line registračnú pokladnicu u výrobcu, dovozcu alebo distribútora, ktorému bolo vydané rozhodnutie o certifikácii a zároveň, že požiadal o pridelenie kódu on-line registračnej pokladnice. Podnikatelia, ktorí to preukážu, budú môcť aj naďalej používať až do 30. septembra 2019 elektronickú registračnú pokladnicu bez hrozby sankcie. Vládny kabinet zároveň schválil aj návrh na skrátené legislatívne konanie o tomto návrhu zákona. "Naliehavosť prijatia návrhu zákona vyplýva z aktuálnej situácie, ktorá si vyžaduje okamžité účinné riešenia nedostatku pokrytia trhu on-line registračnými pokladnicami, ktoré majú prispieť k eliminácii krátenia prijatých tržieb a v boji proti daňovým podvodom," uvádza ministerstvo financií. Systém eKasa bol pre nových podnikateľov povinný od začiatku apríla, firmy, ktoré tržby evidovali pred týmto termínom, sa musia novej legislatíve prispôsobiť do konca júna. Cieľom je zabezpečiť rozšírenie priameho elektronického prepojenia registračných pokladníc s finančnou správou.


Trump na Twitteri opätovne pohrozil Severnej Kórei

Prezident vyhlásil, že na Pchjongjang zaberie len jedna vec.

WASHINGTON. Americký prezident Donald Trump v súvislosti s krízou okolo vývinu jadrových zbraní v Severnej Kórei vyhlásil, že na Pchjongjang "zaberie len jedna vec". Informovali o tom agentúry DPA a Reuters. "(Americkí) prezidenti a ich administratívy diskutovali so Severnou Kóreou 25 rokov ... nefungovalo to," uviedol Trump v sobotu na sociálnej sieti Twitter. Trump ďalej skonštatoval, že v snahe zastaviť program rozvoja jadrových zbraní v Pchjongjangu už bolo vytvorených veľa dohôd a minulo sa na ne "obrovské množstvo peňazí". "Dohody boli porušené ešte skôr, než na nich zaschol atrament a americkí sprostredkovatelia potom vyzerali ako hlupáci," napísal Trump. "Mrzí ma to, ale zaberie len jedna vec!" dodal. Podľa agentúry Reuters, americký prezident napriek tomu, že konkrétne neobjasnil, načo presne narážal, dá sa predpokladať, že v svojich komentároch naznačoval vojenskú akciu. Už pred časom Trump vyhlásil, že Spojené štáty Severnú Kóreu "úplne zničia", ak budú musieť ochrániť seba a svojich spojencov pred nukleárnou hrozbou zo strany Pchjongjangu, píše agentúra Reuters. Šéf americkej diplomacie Rex Tillerson pred týždňom vôbec po prvý raz priznal, že Spojené štáty sú v priamom kontakte so Severnou Kóreou. Zisťujú, či je Pchjongjang ochotný rokovať o svojom jadrovom a raketovom programe. V uplynulých mesiacoch Severná Kórea opakovane vykonala jadrové testy a vypálila rakety, čím si vyslúžila medzinárodné odsúdenie.